RTS :: Zagađenje i dalje visoko, u nekim krajevima se lakše diše\nDruštvo Zagađenje i dalje visoko, u nekim krajevima se lakše diše\nutorak, 29. okt 2019, 08:07 -> 16:29\nZagađenje i dalje visoko, u nekim krajevima se lakše diše\nSituacija u Srbiji znatno je povoljnija nego prethodnih dana. Međutim, vazduh je i dalje veoma zagađen u beogradskim opštinama Novi Beograd i Stari grad, kao i u Kosjeriću i Starčevu kod Pančeva, podaci su Agencije za zaštitu životne sredine. To je oznaka za najveći, peti stepen zagađenja koje meri ta agencija.\nMilenko Jovanović, načelnik Odeljenja za kvalitet vazduha iz Agencije za zaštitu životne sredine, kaže za RTS da je trenutno stanje sa kvalitetom vazduha u Beogradu izuzetno povoljno – osim Starog grada i Novog Beograda, za razliku od prethodnih dana kada su koncentracije suspendovanih čestica PM-10 i PM-2,5 mikrona bile enormno visoke.\nUkazuje da je zbog promenjene meteorološke situacije smanjena količina suspendovanih čestica.\nUmesto preko 100 i 150 mikrograma, na stanici na "Mostaru" u centru Beograda, koncentracija je ispod 30 mikrograma, naveo je Jovanović gostujući u Jutarnjem programu.\nPrema njegovim rečima, u čitavoj severnoj Srbiji je tokom noći došlo do smanjenja suspendovanih čestica.\nU Rumenačkoj ulici u Novom Sadu, gde je prošle noći bilo iznad 400 mikrograma, jutros je ispod 30. Uveren je da je ova, kako kaže, epizoda završena i da se ulazi u period kvalitetnijeg vazduha.\nMeđutim, u drugim delovima Srbije nema promene, a zagađenje se i dalje beleži u Nišu, Boru, Valjevu i Kosjeriću, naveo je Jovanović.\nProblem zagađenja vazduha u Srbiji nije novina i reč je o kumulativnom problemu, ocenio je pulmolog Branislav Nestorović koji, ipak, smatra da je na nivou lokalnih samouprava trebalo da se reaguje.\n"Ne znam zašto na nivou grada nešto nije preduzeto, na primer ograničen saobraćaj automobilima. Zašto svi voze? Može da se organizuje, gradski prevoz da se pojača. Mi svi pričamo o zagađenju, a onda svi sednu u kola i dođu u centar grada. To je uvek ista priča, ljudi nemaju svest da nešto sami učine", rekao je Nestorović.\nKada je vazduh "jako zagađen", zdravstvene tegobe se mogu javiti u celoj populaciji, s tim što se kod starih, dece i osoba sa oboljenjem srca i pluća mogu javiti ozbiljnije zdravstvene tegobe nego u populaciji zdravih osoba.\nPreporuka za osetljive grupe je da izbegavaju naporne aktivnosti na otvorenom koje su praćene ubrzanim i dubokom disanjem i da te aktivnosti obavljaju u zatvorenom prostoru dok se ne poboljša kvalitet vazduha.\nPreporuka za ostale u populaciji je da skrate dužinu i intenzitet napornih aktivnosti i da prave češće pauze u svim aktivnostima na otvorenom.\nObične, hirurške maske mogu samo malo da pomognu, kako bi se smanjila iritacija disajnih pteva, ali PM-10 čestice prodiru i kroz njih.\n(subota, 23. nov 2019, 11:33) - Dara [neregistrovani]\nKako je krenulo još malo neću moći izaći napolje, koliko nam je zagađena vazduh, još pogotovo sad kad je krenula grejna sezona u toku. Što mnogo utiče na zagađenje vazduha, ali opet sa druge strane da nam nije toplana ni domovi nam ne bi bili topli. Uticaj na zagađena vazduh takođe ima i saobraćaj... Ja u svom domu imam svež planinski vazduh. Imam ruski prečiščivač vazduha pro100..\n(utorak, 29. okt 2019, 13:56) - Zoran [neregistrovani]\nSremska Mitrovica - ekološka katastrofa\nU Sremskoj Mitrovici se svakodnevno, više godina unazad pale automobilske gume i sl. otpad bez ikakvih filtera i sl.


KOŠARKAŠI I RUKOMETAŠI svoje ligaške rivale sutra dočekuju u Trebinju | Herceg Televizija Trebinje\nKošarkaši i rukometaši „Leotara“ svoje utakmice u okviru bh. ligaških takmičenja sutra veče igraju u Trebinju.\nTrebinjski košarkaši dočekuju ekipu „Proma“ iz Donjeg Vakufa, u utakmici 9. kola Lige 12 Prvenstva BiH.\nNakon poraza u Mrkonjić Gradu u prošlom kolu, tim Mira Vukoja želi da nastavi pobjedničku seriju u prvenstvenim susretima na svom parketu, za šta im je - kako poručuju u klubu – potrebna i podrška sa tribina.\nNakon osam odigranih kola u Ligi 12, košarkaši „Leotara“ su peti na tabeli sa 13 bodova, dok je ekipa iz Donjeg Vakufa na 7. mjestu sa bodom manje.\nUtakmica se igra u SD „Miloš Mrdić“ od 17 časova.\nRukometaši „Leotara“ istog dana od 20 časova dočekuju ekipu „Bosne“ iz Visokog, u utakmici 13. kola Premijer lige BiH.\nNakon dva uzastopna poraza na gostovanjima – u Istočnom Sarajevu i Tuzli – trebinjski rukometaši imaće sutra veče težak zadatak - da pobjedom povrate samopouzdanje, a protiv jedne od najboljih ekipa bh. prvenstva, koja je ove sezone samo dva puta poražena.\nTrebinjci su na tabeli 11. sa 15 bodova, dok je ekipa iz Visokog na trećem mjestu sa 26 bodova.\nUz poziv navijačima da do kraja ispune tribine SD „Miloš Mrdić“, u klubu poručuju da su za publiku i u ovoj utakmici pripremili vrijedne nagrade.


- Usvajanje ovako predloženih izmjena i dopuna Poslovnika drastično bi oslabilo poziciju srpskih poslanika iz Republike Srpske u Predstavničkom domu Parlamentarne skupštine BiH, a posebno u stalnim komisijama Predstavničkog doma u kojima bi Srbi bili u potpuno podređenom položaju - upozorio je Košarac u izjavi za Srnu.\n- Najoštrije osuđujem činjenicu da opozicioni poslanici u Narodnoj skupštini Republike Srpske nisu podržali ovaj i druge zaključke, čime su pokazali da imaju loše namjere prema Republici Srpskoj i njenim institucijama i da neće promijeniti katastrofalan politički kurs podrške politici Bakira Izetbegovića, čiji je cilj rušenje Republike Srpske - rekao je Košarac.\n- Imamo šta da kažemo o ovom prijedlogu, ali je, za sada, dovoljno reći da na osnovu ovog prijedloga neće biti moguće izabrati stalne komisije u Predstavničkom domu - poručio je Košarac.\nOn samtra da se iza ovog prijedloga krije namjera SDS-a i PDP-a, kao i njihovih šefova iz SDA, da daju legitimitet Savjetu ministara u tehničkom mandatu i da što duže ostanu u ministarskim foteljama.\n- SNSD će, zajedno sa našim koalicionim partnerima, učiniti sve da spriječi dalje negativno i štetno djelovanje SDS-a i PDP-a po interese srpskog naroda i Republike Srpske - poručio je je Košarac.\nŠef kluba SNSD-a u PDPS BiH\nKošarac: Kapitulacija SDS-a i PDP-a\nKošarac: Šarović nastavlja da ignoriše interese Srpske\nKošarac: Ivanić shvatio da Dodik ne pristaje na šta je on pristajao


LSV ruši vojvođansku Vladu? - 23.02.2015, Sputnik Srbija\nLSV ruši vojvođansku Vladu?\nZamenik predsednika Lige socijaldemokrata Vojvodine Bojan Kostreš izjavio je danas da je ideja te stranke da u direktnom kontaktu s liderima Demokratske... 23.02.2015, Sputnik Srbija\npolitika, vesti, srbija, vojvodina, bojan kostreš, vlada vojvodine, demokratska stranka, liga socijaldemokrata vojvodine, savez vojvođanskih mađara\n14:33 23.02.2015 (Osveženo: 16:19 05.10.2015)\n© WikipediaNenad Čanak\nZamenik predsednika Lige socijaldemokrata Vojvodine Bojan Kostreš izjavio je danas da je ideja te stranke da u direktnom kontaktu s liderima Demokratske stranke i Saveza vojvođanskih Mađara pokušaju da se prevaziđu problemi u pokrajinskoj vladi i dodao da "neće biti ni Vlade Vojvodine ako ne bude dogovora".\n"Ideja LSV je da pokušamo da u direktnom kontaktu tri lidera (LSV, SVM, DS) prevaziđemo sve probleme, jer mislimo da je interes građana Vojvodine na prvom mestu. Pokušaćemo da se dogovorimo, prevaziđemo otvorena pitanja i ja sam optimista. Ukoliko ne bude dogovora neće biti Vlade Vojvodine", kazao je Kostreš novinarima u parlamentu.\nPovodom optužbi predsednika Skupštine Vojvodine i predsednika SVM Ištvana Pastora da LSV stoji iza smene direktorke Vojvodinašume Marte Takač, koja je bila kadar SVM-a, i imenovanje novog vršioca dužnosti direktora Aleksandra Obradovića, Kostreš je rekao da ne razume zbog čega se smena "toliko politizuje".\nKostreš je podsetio da je Apelacioni sud doneo odluku i da je Vlada u skladu sa zakonima imenovala novog v.d. direktora Aleksandra Obradovića koji nije član nijedne stranke.\n"Možda je to izgovor da bi se izašlo iz vojvođanske administracije. Očigledno je da ta administracija i vladajuća koalicija imaju određene probleme, ali mi smo spremni da se sva pitanja otvore i pokušamo da nađemo rešenje", naveo je Kostreš.\nAko se Takač ne vrati, SVM napušta koaliciju\nPredsednik SVM Ištvan Pastor izjavio je danas da će prihvatiti poziv predsednika LSV Nenada Čanka na razgovore o funkcionisanju vladajuće koalicije u Skupštini Vojvodine, pod uslovom da pre toga Marta Takač, kao kadar SVM-a, bude vraćena na funkciju v.d. direktora Javnog preduzeća Vojvodinašume.\nPastor je za agenciju Beta rekao da će SVM napustiti vladajuću koaliciju ako danas ili sutra ne bude rešeno pitanje imenovanja direktora Vojvodinašuma.\n"Odazvaću se ako bude bilo smisla da to činim. A biće smisla ukoliko se pre tog sastanka reši pitanje oko imenovanja vršioca dužnosti direktora Vojvodinašuma", rekao je Pastor.\n"Ako se to desi, onda će to biti poruka da je za naše sadašnje koalicione partnere SVM prihvatljiv partner. Ako se to ne desi, mi ćemo to shvatiti kao signal da nismo potrebni u parlamentarnoj većini. Onda ćemo istupiti iz parlamentarne većine. Nezavisno od toga, parlamentarna većina će postojati, sa Demokratskom strankom, LSV-om i kadrovima iz Tadićeve stranke", rekao je Pastor.\nPokrajinska vlada je prošle nedelje za vršioca dužnosti Vojvodinašuma imenovala Aleksandra Obradovića, umesto Marte Takač, koja je na toj funkciji bila od 2004. godine.\nNa smeni Marte Takač insistirao je LSV, koji se pozvao na presudu Apelacionog suda koji je 23. januara ustanovio da Marta Takač nije podnela u zakonskom roku svu dokumentaciju koja je bila zatražena u javnom konkursu za direktora Vojvodinašuma.\nPastor je ocenio da taj argument LSV ne stoji jer odluka Apelacionog suda "nije problematična" i dodao da je odluka Pokrajinske vlade o imenovanju novog vršioca dužnosti direktora bila "iznuđena".\nPrema njegovim rečima, na sednici Pokrajinske vlade, na kojoj je imenovan novi v.d. direktora, prekršena su sva pravila u funkcionisanju vojvođanske vlade i iznuđene su odluke oko Vojvodinašuma, koje su "pravno ništavne ili u toj meri falične da se ne mogu prihvatiti pa se moraju poništiti".\nPastor je rekao da pozicija direktora Vojvodinašuma "pripada" SVM-u i da je predlog te stranke da na tu poziciju ponovo bude imenovana Marta Takač.\nPredsednik DS Bojan Pajtić prihvatio je prethodno danas Čankov poziv na razgovor o otvorenim pitanjima koja opterećuju funkcionisanje vladajuće koalicije u Skupštini Vojvodine.\nOn je dodao da mu je žao što javnost vrlo često prisustvuje "varničenju" između LSV i SVM.\nČanak je danas uputio pismo Pajtiću i Pastoru za sastanak u prostorijama LSV, u petak, 27. februara u 12 sati.


Septembar 14, 2021 8:04\nSkupština Cetinja danas treba da raspravlja o građanskoj inicijativi za prenos prava svojine Cetinjskog manastira na kanonski nepriznatu Crnogorsku pravoslavnu Crkvu. Osnov za raspravu je peticija koju je potpisalo 600 Cetinjana, odnosno tri odsto punoletnih građana s pravom glasa.\nZahtev je u pozivu za sednicu naveden kao druga tačka dnevnog reda: "Građanska inicijativa za vraćanje Cetinjskog manastira Crnogorskoj pravoslavnoj crkvi", pisao je ranije Cetinjski list (RTV Cetinje).\nU obrazloženju zahteva, u koji je Radio Cetinje imao uvid, navedeno je da bi se, ispunjavanjem inicijative kroz usvajanje legitimne odluke lokalnog parlamenta, uspostavilo poštovanje Ustavom garantovanih ludskih prava, kao i ispravljanje istorijske nepravde, preneo je podgorički portal Dan.\nPotpisnici peticije ističu da su svetinju čije vraćanje traže CPC-u, gradile generacije Cetinjana i Crnogoraca, među kojima i preci ili deo predaka potpisnika ove inicijative, "da bi ona već decenijama bila nedostupna i zabranjena za korišćenje vernicima i sveštenstvu CPC i suverenističkim građanima naše Prestonice".\nCrna GoraCetinjeprenos vlasništvaSPCCPC


Vesti online / Vesti / Ex YU / Stručna javnost potvrđuje saznanja "Vesti" (1): Sudbina Srpske visi o koncu\nSaznanja "Vesti" o planovima Zapada da predstojeće opšte izbore u BiH iskoriste kako bi na svaki način, ne prezajući ni od ubistava, destabilizovali Republiku Srpsku i smanjili ruski uticaj na Balkanu, u stručnoj javnosti nisu izazvala iznenađenje.\nIstrajati na sopstvenom putu: Milorad Dodik na proslavi 9. januara\nStručnjaci iz oblasti bezbednosti tvrde da su obaveštajne službe vodećih zapadnih zemalja i do sada bile uključene u razne operacije, u rušenje aktuelnog režima u RS, zbog čega ne treba isključiti i radikalizaciju tih aktivnosti kroz mogući scenario ubistva opozicionih lidera u Srpskoj.\n- Nema sumnje da bi zbog pojačanog delovanja obaveštajnih službi na teritoriji Balkana, a posebno Srbije i Republike Srpske, jedan od mogućih scenarija podrazumevao i politička ubistva u funkciji izazivanja haosa i smene vlasti - tvrdi za "Vesti" dugogodišnji pripadnik Kontraobaveštajne službe u penziji, potpukovnik Ljuban Karan.\n- Reč je o primeni "hibridnog rata", odnosno korišćenju specijalnih operacija u sprovođenju ciljeva vodećih zapadnih zemalja. Ta strategija se u potpunosti uklapa u novu američku strategiju za Balkan. Ta strategija u praktičnom smislu ima dva nivoa. Prvi je diplomatski u kome se javno insistira na stabilizaciji prostora Balkana, ali i promeni politike prema Srbiji. Istovremeno, obaveštajne službe SAD i NATO sve čine upravo suprotno, koristeći se prljavim metodama hibridnog rata koje podrazumevaju širok dijapazon delovanja - ističe Karan.\nPrema njegovim rečima, među tim metodama je najzastupljenije propagandno delovanje, a zatim i mnogo opasnije metode u cilju destabilizacije ili kompromitacije određene ličnosti ili režima.\nDva pogleda na uticaj Rusije\n- Zapadu ne odgovara aktuelna politika Srpske, posebno njen proruski odnos. Uostalom, američka nova strategija za Balkan nije ništa drugo do pokušaj da se umanji uticaj, odnosno eliminiše uticaj Rusije onako kako ga oni vide da je pretnja po njihove interese.\nNe zaboravimo da Srbi ne vide taj uticaj na isti način kao Amerikanci. Za Srbe je to dobronamerno nastupanje Rusije u cilju stabilizacije mira i podrške srpskom korpusu koji jeste napadnut sa svih strana i svim mogućim metodama. Rusija je istovremeno, tu dobronamernost do sada iskazala na više načina i nivoa: od poklanjanja vojnih aviona, preko diplomatske podrške u Savetu bezbednosti UN i na kraju preko konkretne podrške u kontraobaveštajnom i obaveštajnom smislu. Da bi se taj uticaj umanjio i Srbija i Republika Srpska su podvrgnuti diplomatskim i političkim pritiscima, ucenama i pretnjama, ali i raznim oblicima specijalnog rata - zaključuje potpukovnik Karan.\n- Te metode podrazumevaju i one radikalne, poput atentata. Međutim, u svakoj od tih operacija je nemoguće predvideti uspeh odnosno da li će takva mera dovesti do željenog ishoda. Činjenica je da naše službe bezbednosti već duže vreme dobijaju ozbiljna upozorenja od ruskih službi na moguće specijalne operacije različitog tipa i otuda je važno da preduprede svaki mogući scenario sa ljudskim žrtvama - navodi ovaj bivši kontraobaveštajac.\nKaran navodi da su poslednji događaji u Srbiji sasvim indikativni za razumevanje činjenice da se nešto sprema i u Republici Srpskoj.\nNestaćemo ako ustuknemo\nMiroljub Jevtić, profesor Fakulteta političkih nauka u Beogradu i jedan od cenjenijih stručnjaka iz oblasti bezbednosti, ističe da Zapadu smeta jaka Republika Srpska, te da se nikada nije odustalo od ideje o unitarnoj Bosni i Hercegovini.\n- Zapad nikada nije odustao od ideje da muslimanima stvori državu na tlu Evrope, a zbog događaja na Bliskom Istoku, ta zamisao je samo intenzivirana. Otuda nemam nikakve dileme da neće birati način kako to da urade. Da se razumemo, na njihovoj meti neće biti samo Srbi u BiH, već i Hrvati - ističe profesor Miroljub Jevtić i dodaje da je osnovna greška političara sa Balkana što veruje da Zapad na istovetan način tumači demokratije u svojim i drugim zemljama.\n- Reč je o dvostrukim standardima u shvatanju demokratije. Jedni aršini važe za sopstvene zemlje, a sasvim drugi za zemlje gde ostvaruju svoj uticaj. U tim zemljama demokratija može biti i klasičan fašizam, ali će je podržavati sve dok imaju ljude spremne na saradnju i ukoliko iz te saradnje imaju koristi - objašnjava Jevtić i dodaje da je jedina preporuka vlastima u Srbiji i Republici Srpskoj da ne pristaju na bilo kakve ustupke Zapadu.\n- Moja preporuka čelnicima Srbije i RS je da budu apsolutno tvrdi u pregovorima. Ne bismo smeli da pravimo bilo kakve ustupke, bez obzira koliko nas to može koštati. Pravljenjem ustupaka pretnje i ucene neće se završiti, već će samo za posledicu imati da nestanemo kao narod - tvrdi Jevtić.\nKorist umesto lažnih dilema\nPrema njegovim rečima u javnosti se pravi lažna dilema o tome da li Srbiji i Srpskoj uopšte treba ruski uticaj, odnosno da li se iza svega kriju neki tajni interesi Ruske Federacije.\n- Nas apsolutno ne treba da zanima koji su to interesi Rusije da nas brani. To za nas treba da bude potpuno nebitno, sve i da su imali ili imaju neki svoj interes, od zaustavljanja Rezoluciju o Srebrenici u Savetu bezbednosti UN do nepriznavanja Kosova. Za nas je jedino bitno da mi iz toga imamo nemerljivu korist - zaključuje Jevtić.\nSutra - Stručna javnost potvrđuje saznanja "Vesti" (2): Šta kažu Dževad Galijašević i pukovnik Stanko Nešić\nStručna javnost potvrđuje saznanja Vesti\nEX YU "Narod Srpske iznad Ustavnog suda BiH, čemu tolika galama?"


Švajcarska: Novi sistem za zaštitu komunikacija | Autonomija\nŠvajcarska: Novi sistem za zaštitu komunikacija\nŠvajcarska će početi da primenjuje novi sistem koji će omogućiti bolju zaštitu komunikacija članova vlade, saopštio je u nedelju predsednik Švajcarske Konfederacije Uli Maurer\nŠvajcarska će početi da primenjuje novi sistem koji će omogućiti bolju zaštitu komunikacija članova vlade, saopštio je u nedelju predsednik Švajcarske Konfederacije Uli Maurer.\n„U sledećih nekoliko dana i nedelja počećemo sa upotrebom sistema koji će omogućiti dodatnu bezbednost za federalne savetnike“, rekao je on za nedeljnik Švajc am Zontag.\nOn nije precizirao kako će raditi novi sistem, ali je potvrdio da je odluka o njegovom uvođenju doneta pošto je objavljeno da je američka Nacionalna agencija za bezbednost (NSA) prisluškivala razgovore najviših zvaničnika stranih zemalja.\nUli Maurer je kazao da činjenica da su SAD prisluškivale mobilni telefon nemačke kancelarke Angele Merkel najbolje pokazuje „na šta su danas spremne obaveštajne službe“ i da svako ko poseduje informacije od značaja može da očekuje da bude prisluškivan.\nOn je prisluškivanje razgovora koje je praktikovala NSA ranije ocenio kao „nedopustivo“, prenosi Beta.\n„Ne znamo da li je ovo samo vrh ledenog brega i da li i druge vlade čine isto“, rekao je on.\nUZUZ: REM odbio da ograniči rijaliti programe


Rezolucija u ovom obliku neće biti usvojena\nPremijer Srbije Aleksandar Vučić izjavio je večeras da je lično dobio garancije da rezolucija o Srebrenici neće biti usvojena u Savetu bezbednosti Ujedinjenih nacija u sadašnjem obliku.\n„Mi smo danas u toku dana imali bezbroj konsultacija sa predstavnicima različitih zemalja članica Saveta bezbednosti UN i naša saznanja nedvosmisleno govore da rezolucija u ovakvom obliku neće biti usvojena“, rekao je Vučić novinarima nakon vanredne sednice Vlade Srbije.\nOn je istakao da je lično dobio takve garancije i da smatra da je „nemoguće da se ti stavovi promene, osim ako se ne dođe do potpuno drugačijeg teksta“.\nSavet bezbednosti UN trebalo je danas da raspravlja o rezoluciji Velike Britanije kojom se osuđuje genocid u Srebrenici, ali je ta sednica pomerena za sredu u 16 časova.\nPredsednik Vlade je ocenio da taj dokument nije za cilj imao pomirenje, istakavši da Srbija ne želi da negira zločin niti da umanjuje broj žrtava, ali da ne prihvata da bude ponižena.\nPrema njegovim rečima, današnje neusvajanje rezolucije Srbija ne doživljava kao pobedu, jer u Srebrenici, kao i širom bivše Jugoslavije, „nema pobednika, samo žrtava koje zahtevaju naš pijetet i poštovnje“.\nKako je naglasio, Srebrenica i sva druga stratišta su „naš balkanski greh“, sa kojim treba da se suoče oni koji žive na ovim prostorima.\nVučić je zahvalio Ruskoj Federaciji, Kini, Venecueli i Angoli na podršci u Savetu bezbednosti, dodajući da Rusija „nije ništa tražila“ za svoju pomoć.\n„Ničim nismo trgovali, ništa nam Rusi nisu tražili, Rusija je postuapala u skladu sa principima koje poštuje“, rekao je premijer.


Autor Sonja Milekic\t Postavljeno јул 21, 2016 0\nNovi sistem zaštite u porodilištima od otmica i zamena beba će na jesen prvo početi da se primenjuje u beogradskim porodilištima\nSstem bezbednosti „Baby match“ postoji u više od 600 klinika u Evropi i Americi, a Srbija će biti jedina u regionu koja će ga uvesti\nBudućim majkama će se već pri ulasku u porodilište stavljati gumena identifikaciona narukvica. Nakon porođaja, beba dobija nanogicu, koja se odmah uparuje sa narukvicom majke. Ovako će ukratko izgledati novi sistem zaštite u porodilištima od otmica i zamena beba, koji će na jesen prvo početi da se primenjuje u beogradskim porodilištima. U porodilištima će biti postavljeni senzori koji će omogućiti da se tačno zna u kom delu objekta je smeštena beba.\n„Od momenta kada su uparene narukvica i nanogica majke i bebe, prati se ko novorođenče uzima i gde da nosi. Medicinske sestre i babice, koje će biti zadužene za bebe, nosiće posebne bedževe i biće deo celog sistema. Ukoliko neko drugi uzme bebu, softver će to prepoznati. Tada se automatski aktivira alarm, zatvaraju se ulazna vrata bolnice, a liftovi se blokiraju. Isti postupak važiće i ako neko pokuša da nasilno preseče traku ili je skine“, kaže Mirko Mandić iz kompanije „Salmont“ koja je zastupnik izraelskog priozvođača bezbednosne opreme.\nOvakav sistem bezbednosti, nazvan „Baby match“ postoji u više od 600 klinika u Evropi i Americi, a Srbija će biti jedina u regionu koja će ga uvesti. Da ne bi došlo do zamene beba, primenjivaće se još jedna provera prilikom otpusta iz porodilišta.\n„Na narukvici koju nosi majka postoji dugme, koje kada se pritisne, automatski se uparuje sa bebinom nanogicom. Ukoliko se na narukvici upali zeleno svetlo, znači da je sve u redu, ali ukoliko se upali crveno, znak je da se radi o tuđoj bebi“, objašnjava Mandić.\nU Ministarstvu zdravlja kažu da su dali punu podršku realizaciji pilot projekta prepoznavši u njemu mogućnost da se dodatno poveća bezbednost novorođenčadi i porodilja.\n„Saglasili smo se da se pilot projekat sprovede u dva beogradska porodilišta, kompanija „Salmont“ se obavezala da će sama naći način da finansira ovaj projekat, a nakon tri do šest meseci primene ovog sistema, a na osnovu utiska zaposlenih i porodilja, kao i na osnovu mišljenja struke biće doneta konačna odluka o primeni sistema u svim porodilištima Srbije“, navode iz Ministarstva.\nPodsetimo da u novosadskom porodilištu za sada nije planirano uvođenje nekog od modernijih sistema za identifikaciju porodilja i beba.\nizvor.: 021.rs / Blic.rs


Početna/BIZNIS/„Aktivna zajednica“ za bolju Surdulicu\nSana Life 20. juna 2022.\tBIZNIS, DOŽIVETI STOTU, LOKAL PRESS, ZANIMLJIVOSTI Ostavite komentar\nNa konkurs pod nazivom “Aktivna zajednica” javilo se deset udruženja sa korisnim i zanimljivim predlozima. Knauf Insulation je odabrao četiri projekta (iako je prvobitno bilo planirano tri) koja će novčano podržati sa po 1,000 evra. Odabrani projekti biće realizovani na teritoriji opštine Surdulica do kraja 2022. godine i direktno će uticati na poboljšanje kvaliteta života u lokalnoj zajednici.\n1.Udruženje građana “Zeleni Ključ” iz Niša i projekat “Ekološki čas za planetu spas – mislim globalno, delujem lokalno”, koji će biti realizovan u periodu septembar – novembar\n2.Neformalna grupa “Lepša Surdulica” iz Surdulice i projekat “Za decu Surdulice”. Vreme realizacije ovog projekta je jul – avgust mesec\n3.Stambena zajednica Kralja Petra I iz Surdulice i projekat “Sprečimo pojavu ledenica”, planiran za mesec avgust\n4.Udruženje “Čuvari Vlasine”, Vlasina Rid u saradnji sa udruženjem “Izvornik”, Drajinci i projekat “Druženje sa prirodom”, planiran za septembar mesec\nOsveženje je videti da postoji veliki broj ljudi koji su spremni da se udruže i nesebično ulože svoje vreme radi poboljšanja uslova života u lokalnoj zajednici. Knauf Insulation će nastaviti da podržava dobre inicijative – kažu u kompaniji Knauf Insulation.\nKnauf Insulation uspešno posluje u Srbiji više od 15 godina. U okviru svoje strategije održivosti „Za bolji svet“ je u 2021. godini sproveo sadnju preko 300 stabala drveća na teritoriji opštine Surdulica i mesne zajednice Belo polje. Početkom 2022. sprovedena je akcija uklanjanja većeg dela brda unutar fabrike, a ostatak danas služi kao izvor sirovine za reciklažu. Nedavno je unutar fabričkog kruga završen i moderan parking prostor za kamione. Do kraja godine se očekuje kompletna realizacija investicionog ciklusa od 19 miliona evra, koji podrazumeva zamenu postojeće opreme savremenijom, ugradnju novog, većeg dimnjaka i ugradnju novih filtera. Sa ovom investicijom, ukupna ulaganja kompanije u Srbiji od dolaska 2005. godine prevazići će 50 miliona evra.\nOznakeinicijativa knauf projekti sredina Surdulica udruženja zajednica životna\nPrethodni Svetski dan muzike u Banovini\nSledeći Ilketov film “Nije važno odakle sam” nagrađen u Turskoj


Uređenje Vojničkog trga u Vršcu - Bizlife.rs\nUređenje Vojničkog trga u Vršcu\n15:57 Vršac, 30.11.2011.\nPreduzeće Vojvodinaput izvodi radove na uređenju centralne staze, pešačkih staza, rasvete i parking mesta na ukupno 4.000m2 na Vojničkom trgu u Vršcu. Ovo uređenje vredno je oko 20 miliona dinara, prema pisanju opštinskog sajta.\n“Vojnički trg je najveće stambeno naselje u Vršcu i zato zaslužuje kompletnu rekonstrukciju. Do zime će biti urađen glavni put, promenićemo i smer ulice da bude iz pravca grada, uradiće se pešačke staze, rasveta, parking mesta, što će predstavljati prvu fazu, a na proleće će biti završeno konačno uređenje čitavog prostora, uključujući i zelene površine”, izjavio je Čedomir Živković, predsednik opštine najavljujući da će na proleće početi i uređenje Kuštiljskog naselja za koje je projektna dokumentacija već završena.\n“Za Guduričko naselje ćemo uraditi plan detaljne regulacije, a ukoliko je potrebno i eksproprijaciju jednog dela zemljišta da bi se i to naselje uredilo kako treba”, dodaje Živković.\n“Planovi da uređenje Vojničkog trga bude finansirano iz Fonda za kapitalna ulaganja su se izjalovili, ali smo preko kredita uspeli da rešimo problem radova na u ovom naselju. Sa 15 miliona od kredita i dodatnih 5 miliona za rasvetu, Vojnički trg će biti stavljen u funkciju svih građana”, rekao je Mirko Dobrosavljević, zamenik predsednika opštine.\nMilan Matijašević, ispred preduzeća Drugi oktobar, najavio je na proleće i obnavljanje određenog broja travnatih površina kao i druge aktivnosti komunalnog preduzeća u ovom naselju. “Pored povećanja broja parking mesta obezbedićemo i veći broj mesta za kontejnere kako bi iznošenje smeća bilo pojednostavljeno”, rekao je.\nuređenje vršac Srbija


RT; „Važan element bliskih odnosa“: U kom okruženju će se održati rusko-beloruske vežbe „Slovensko bratstvo 2020“\nRT; „Važan element bliskih odnosa“: U kom okruženju će se održati rusko-beloruske vežbe „Slovensko bratstvo 2020“\nZajedničke belorusko-ruske taktičke vežbe „Slovensko bratstvo - 2020“ održaće se na poligonu Brestski u Belorusiji od 14. do 25. septembra, saopštilo je Ministarstvo odbrane Rusije. Vežbe se redovno organizuju od 2015. godine. Ovogodišnje vežbe će se odvijati u pozadini iznuđenog otkaza Srbije da učestvuje u njima, kao i nestabilne unutrašnje političke situacije u Belorusiji. Međutim, sa stanovišta stručnjaka, takvi manevri sada dobijaju poseban značaj kao jedan od aspekata jačanja odnosa između Moskve i Minska u okviru Unije.\nMinistarstvo je saopštilo da će u manevrima učestvovati više od 800 vojnika iz dve zemlje i oko 170 jedinica tehnike. Konkretno, biće uključena savremena desantna borbena vozila BMD-4M i oklopni transporteri BTR-MDM „Rakuška“ Crnomorskog gardijskog vazdušno-desantnog puka Pskovske gardijske vazdušno-desantne vojske.\nVežbe su antiterorističkog karaktera i nisu usmerene protiv drugih zemalja. Tokom vežbe ruski i beloruski padobranci razradiće interakciju i koordinaciju u izvršavanju taktičkih zadataka.\nOve godine vežbe „Slovensko bratstvo“ održaće se šesti put. Prvi manevri u 2015. godini održani su u Rusiji. U njima je učestvovalo više od 700 vojnika. 2016. godine vežbe su održane na poligonu u blizini Beograda, a 2017. godine - u blizini Bresta. U 2018. godini Rusija je ponovo bila domaćin vežbi, a prošle godine vežbe su održane u Srbiji.\nVežba "Slovensko bratstvo" se po pravilu odvija u dve faze. U prvoj, pripremnoj fazi, vojnici rade „koordinaciju taktičke grupe multinacionalnog bataljona“, a u drugoj, aktivnoj, izvode antiterorističke dejstva.\nTreba napomenuti da će se ovaj put vežbe održati u pozadini političke krize u Belorusiji, gde protesti protiv rezultata predsedničkih izbora traju skoro mesec dana. Prema rezultatima glasanja pobedio je aktuelni šef države Aleksandar Lukašenko.\nU međuvremenu, Ministarstvo odbrane Ruske Federacije je saopštilo da je odluka o održavanju vežbi u Belorusiji doneta još u oktobru prošle godine u skladu sa planom međunarodnih aktivnosti za 2020. godinu.\n„Odluku o izvođenju vežbi na teritoriji Republike Belorusije donela su odelenja za odbranu zemalja učesnica u oktobru 2019. godine i ogleda se u Planu saradnje između Ministarstva odbrane Republike Belorusije i Ministarstva odbrane Ruske Federacije za 2020. godinu“, saopštili je Ministarstvo.\nTakođe ranije je postalo poznato da je Srbija odbila da učestvuje u manevrima iz političkih razloga. To je 9. septembra saopštio ministar odbrane balkanske republike Aleksandar Vulin.\nfoto: © Ministerstvo oboronы RF\nPrema njegovim rečima, ova odluka je doneta pod pritiskom EU i narednih šest meseci Srbija neće učestvovati ni u kakvim zajedničkim vojnim vežbama sa NATO-om, ODKB-om, Rusijom, Sjedinjenim Američkim Državama ili Kinom ili bilo kojim drugim vojnim snagama ili blokovima.\nDodao je da je Srbija preduzela takav korak da bi zadržala svoj neutralni status.\n„Da bi zadržala svoju poziciju vojne neutralnosti, da bi izbegla ili bar smanjila posledice pojačanih napada na našu zemlju, na našu politiku i ekonomiju, Vlada Republike Srbije na današnjem sastanku odlučila je da obustavi vojne vežbe i sve aktivnosti sa svim partnerima na šest meseci. Naše učešće u mirovnim operacijama biće posebno razmotrenoi, a ako bude potrebno i otkazano. Ovo je jedini način da zadržimo vojnu neutralnost, a ova bolna odluka obavezuje nas da se oslanjamo samo na sebe i svoje snage“, citira TASS.\nVulin je istovremeno dodao da ova odluka neće uticati na borbenu gotovost srbskih oružanih snaga.\nU međuvremenu, šef pres službe Ministarstva odbrane Belorusije Igor Gremeškevič rekao je da belorusko ministarstvo nije dobilo informacije od srpske strane o odbijanju učešća u manevrima.\nKomentarišući odluku Beograda, politički analitičari ukazuju na činjenicu da se Srbija sada nalazi u neprijateljskom okruženju Evropske unije i NATO-a.\n„Stalno je pod pritiskom svih strana, uključujući Sjedinjene Države. Vidimo kako je protekao nedavni prijem predsednika Republike u Beloj kući. Znamo za želju Vašingtona da Srbija iz Tel Aviva preseli ambasadu u Jerusalim. Sada je Srbija zaista pod velikim pritiskom i to je razlog pauze koju prave“, rekao je u razgovoru za RT Andrej Koškin, član Udruženja vojnih politikologa.\n„Taktičan odgovor na otvoreni pritisak“\nU intervjuu za RT, vojni stručnjak Boris Julin podsetio je da vežbe između vojnih saveznika poput Rusije i Belorusije treba da se sprovode prilično redovno.\n„Sa aktuelnom temom trenutnih nemira u Belorusiji, činjenica je da vežbe imaju antiterorističku orijentaciju. Ovde vredi napomenuti da je obim vežbi mali i da one ne predviđaju aktivno izgrađivanje bilo koje vrste praktične obuke, već samo ukazuju na to da postoji spremnost za zajednički rad na nivou jedinica koje se moraju boriti protiv unutrašnjeg neprijatelja “, primetio je ekspert.\nPrema njegovim rečima, takvi taktički manevri su opšteprihvaćeni standard za sve države koje međusobno komuniciraju u okviru vojno-političkih blokova.\n„Zajedničke taktičke vežbe između saveznika su uvek važne. Možete videti koliko vežbi oddržavaju NATO države. Tamo je reč o desetinama i stotinama hiljada vojnika. Normalno je da je nemoguće osigurati interakciju između vojski zemalja bez zajedničkih vežbi, odnosno ovo je obavezni deo u okviru bilo kakvih vojnih saveza“, naglasio je Julin.\nMeđutim, prema Andreju Koškinu, trenutne vežbe su posebno važne u situaciji političke krize u Belorusiji kao jednom od pravaca za jačanje odnosa dve države.\n„Danas je situacija u Belorusiji prilično teška, posebno uzimajući u obzir očiglednu želju da se situacija poljulja, te Minsk odvoji od Moskve. Međutim, ove vežbe ukazuju da se i Belorusija i Rusija pridržavaju sporazuma potpisanih između njih u okviru ODKB-a i Unije. Nema sumnje da su ovi manevri jedan od važnih elemenata koji potvrđuju bliske odnose dve zemlje“, kaže Koškin.\nPodsetio je da EU sada razrađuje jedinstvenu poziciju, koju bi karakterisao pritisak na aktuelnu vladu Belorusije i, shodno tome, uzdrmavanje situacije u zemlji.\n„Dakle, priroda samih vežbi sadrži osnovne akcije koje bi potvrdile vezu između Ruske Federacije i Belorusije. Manevri imaju za cilj koordinaciju kako bi se sprečila neka vrsta terorističke invazije. Dobro je poznato da su na granici organizovane NATO vežbe, a manevri `Slovensko bratstvo`, iako su bili unapred planirani, samo su taktičan odgovor na otvoreni pritisak koji se sada vrši na Belorusiju“, naglasio je ekspert.\nfoto: © Ministerstvo oboronы RF/ vostok.rs\nRT: Indija bi mogla preteći Japan i postati treća najveća ekonomija na svetu do 2050. godine\nIndijska ekonomija bi se mogla popeti sa petog na treće mesto na listi najvećih svetskih ekonomija u naredne tri decenije, prema nedavnoj studiji objavljenoj u medicinskom časopisu Lancet. Istraživanje, sprovedeno...\nRT: Borba protiv „zlonamernih aktera“: SAD planiraju da pokrenu projekat o energetskoj bezbednosti u istočnoj Evropi\nAmerička agencija za međunarodni razvoj (USAID) izdala je zahtev za informacije o planiranim aktivnostima u istočnoj Evropi u okviru američko-evropskog projekta Energetski most. Kao što sledi iz dokumenta u koji...\nRT: Američka vojska saopštila da ne može potvrditi priču o navodnom plaćanju Rusije talibanima, mesecima nakon što je obećala da će to postići\nPosle dva meseca kopanja po dokazima da je ruska vlada plaćala talibanskim snagama da ubijaju američke vojnike u Avganistanu, kako je izveštavao Njujork tajms, američka vojska nije pronašla potvrdu....\nNa današnji dan okončana NATO agresija na Republiku Srpsku\nNa današnji dan 1995. okončana je NATO agresija na Republiku Srpsku u kojoj je ubijeno više od stotinu civila. Broj ubijenih civila i vojnika od strane NATO pakta neće...\nŽivadin Jovanović: Srbija ne sme da bude uvučena u globalno zaoštravanje\n(Izvod iz intervjua listu „Jedinstvo“, 17. 08. 2020. str. 6)


Američki predsjednik Džo Bajden (Joe Biden) potpisao je još 9. septembra izvršnu uredbu kojom se zahtijeva obvezna vakcinacija zaposlenika u saveznim institucijama, no mnoge američke kompanije koje imaju ugovore sa saveznim institucijama čekale su na službene smjernice iz Bijele kuće.\nSmanjiti izostanak radnika\nZamjenik direktora Ureda za upravljanje i proračun Bijele kuće Džejson Miler (Jason Miller) napisao je na svom blogu da smjernice koje su izdane promiču jedan od glavnih ciljeva naučnog utemeljenog plana: da se što više ljudi vakciniše. Miler je rekao da će politika cijepljenja zaposlenika smanjiti izostanke radnika, kao i troškove rada te poboljšati učinkovitost ugovaratelja i podugovaratelja koji izvršavaju poslove za saveznu vladu.\nJedan dužnosnik administracije rekao je da se zahtjevi za cijepljenjem interpretiraju široko, ustvrdivši da obuhvataju sve, a ne samo one koji rade u saveznim zgradama. Ranije ovoga mjeseca Bijela kuća objavila je da svi savezni zaposlenici moraju biti vakcinisani najkasnije do 22. novembra.\nTestiranje jednom sedmično\nProšloge sedmice glavni dobavljač vojne opreme „Raytheon Technologies Corp“, proizvođač raketa Tomahawk, zatražio je od svih 125.000 zaposlenika u SAD-u da se vakcinišu. Odvojeno, američko ministarstvo rada planira u novembru izdati hitne privremene standardne zahtjeve za poduzetnike s više od 100 zaposlenika, kojima će tražiti da vakcinišu zaposlenike ili ih testiraju jednom sedmično, a očekuje se da će time biti obuhvaćeno više od 80 miliona radnika u SAD-u.\nBrnabić: Smjena generacija u SAD-u, formiraju se timovi za Zapadni Balkan\tVrlo agresivno ćemo koristiti sankcije u BiH - Novi američki izaslanik


Održana sjednica Komiteta za osiguranje kvaliteta |\nStart / Fakulteti i Akademije / Održana sjednica Komiteta za osiguranje kvaliteta\nOdržana sjednica Komiteta za osiguranje kvaliteta\nU Rektoratu Univerziteta u Istočnom Sarajevu u utorak, 5. decembra, održana je druga po redu sjednica Komiteta za osiguranje kvaliteta.\nČlanovi Komiteta razmatrali su Izvještaj o samovrednovanju i ocjeni kvaliteta za 2016. godinu i Izvještaj o studentskoj anketi za lјetni semestar akademske 2016/17. godine.\nPredsjedavajući Komiteta, prorektor za međunarodnu saradnju i osiguranje kvaliteta prof. dr Dejan Bokonjić, informisao je članove o pripremama za predstojeći proces reakreditacije Univerziteta i akreditacije studijskih programa. S obzirom da se akreditacija studijskih programa sprovodi po prvi put i uzimajući u obzir činjenicu da naš Univerzitet prvi u Bosni i Hercegovini ulazi u ovaj proces, u ovom ciklusu za akreditaciju biće odabrani najbolјi studijski programi na Univerzitetu. U cilјu što bolјe pripremlјenosti za ovaj proces, prorektor Bokonjić je najavio da će naredne sedmice na Ekonomskom fakultetu biti održana obuka za prodekane, sekretare i koordinatore za osiguranje kvaliteta sa fakulteta i akademija UIS-a.\nNa sjednici je predstavlјen prijedlog Strategije komunikacije s javnošću, dopuna e-NIR kartona naučnog radnika i anketa za poslodavce koja će biti sprovedena elektronski, putem online anketnog upitnika, a obuhvatiće oko 650 poslodavaca iz istočnog dijela Republike Srpske. Ovom aktivnošću Univerzitet u Istočnom Sarajevu dobiće povratnu informaciju o zadovolјstvu poslodavaca vještinama i kompetencijama koje imaju naši diplomirani studenti. Rezultati ankete daće jasne smjernice da li treba mijenjati nastavno-naučni proces na Univerzitetu, kao i u kom pravcu ga treba dalјe razvijati u budućnosti.\nU okviru tekućih pitanja predstavlјene su realizovane aktivnosti i planirani projekti Univerzitetkog računarskog centra (URC) i potrebne dopune i izmjene postojećih pravila studiranja na prvom i drugom ciklusu studija.\nPrethodna Dan Fakulteta za proizvodnju i menadžment Trebinje\nSljedeća Obrazac realizacije ugovora za javnu nabavku: „Usluge osiguranja od nesreća“ za potrebe Filozofskog fakulteta Pale


Crveni krst Srbije je povodom Evropskog dana borbe protiv trgovine ljudima, 18. oktobra 2018. godine u saradnji sa Vikimedijom Srbija, fondacijom Unitas i Timskom inicijativom mladih Fakulteta političkih nauka na Fakultetu političkih nauka u Beogradu organizovao seminar “Znanjem protiv trgovine ljudima” na kom su kao predavači učestvovali vršnjački treneri Crvenog krsta Srbije u oblasti prevencije trgovine ljudima. Učesnici ovog seminara su studenti Fakulteta političkih nauka, a uspešni članci će biti objavljeni na Vikimedijinom sajtu i dostupni široj javnosti na korišćenje.\nCrveni krst Beograd je u 16 časova u Knez Mihajlovoj ulici igrokazom “zamrznutih slika” u kome su volonteri ukazali na opasnosti i posledice koje nosi problem trgovine ljudima i naglasio potrebu informisanja o problemu i merama zaštite prolaznicima pešačke zone u centru Beograda. Pripremu volontera za uličnu manifestaciju su zasladila peciva pripremljena u poslastičarnici „Bagel bejgl“ čime je uzajamno potpomognut rad NVO Atina i Crvenog krsta Srbije u borbi protiv ovog globalnog problema.\nIstoga dana sa početkom u 20 časova, u „Teatru 78“ održana je i pozorišna predstava “Rasprodaja” amaterskog pozorišta iz Šida čiji su glumci volonteri Crvenog krsta. Kolažne scene predstave prikazuju vrbovanje žrtava, uvlačenje u zamke trgovaca ljudima, surovu eksploataciju i patnju kroz koju prolaze žrtve ali i mere predostrožnosti koje svaki pojedinac može preduzeti kako bi zaštitio sebe i svoje bližnje. Predstava na kreativan i inovativan način osvetljava složenost problema i položaj žrtava trgovine ljudima.\nEvropska Komisija je 2007. godine proglasila 18. oktobar za Dan borbe protiv trgovine ljudima. Od tada se u svim zemljama članicama EU organizuju aktivnosti na nacionalnom nivou kojim se želi skrenuti pažnja javnosti na opasnosti i posledice trgovine ljudima. Događaji koji se organizuju tim povodom imaju veliki preventivni značaj, jer informišu javnost o ovom fenomenu, koji predstavlja jedan od najtežih oblika kršenja ljudskih prava. Posledljih deset godina u Republici Srbiji se ovaj datum obeležava kao i u drugim zemljama Evrope – konferencijama, tribinama i drugim relevantnim aktivnostima koje dodatno rasvetljavaju problem pred očima javnosti.


Preminuo nekadašnji bubnjar „Ju grupe“ - 28.10.2021, Sputnik Srbija\nPreminuo nekadašnji bubnjar „Ju grupe“\nNekadašnji bubnjar „Ju grupe“, muzičar Ratislav Raša Đelmaš preminuo je u 71. godini, potvrđeno je danas Tanjugu u krugovima bliskim ovom muzičaru. 28.10.2021, Sputnik Srbija\nĐelmaš je rođen 26. januara 1950. godine u Beogradu.Prvo interesovanje za muziku pokazao je sa 16 godina, kada je sa vršnjacima iz školskog orkestra osnovao grupu Anđeli.Godine 1972. je sa basistom Robertom Nemečekom, gitaristom Zoranom Božinovićem i Savom Bojićem osnovao grupu „Pop mašina“, koja je kao nova beogradska grupa sa vlastitim repertoarom brzo postala zapažena i nezaobilazna na beogradskoj muzičkoj sceni ‘70-ih godina 20. veka.Iste godine je postao bubnjar tada već popularne „Ju grupe“e, koju su činili braća Žika i Dragi Jelić.Tih godina je Đelmaš važio za najboljeg mladog beogradskog bubnjara, a sa „Ju grupe“ je doživeo veliku popularnost širom bivše Jugoslavije.\n© Foto : Yu Grupa/screenshotBubnjar „Ju grupe“Ratislav Raša Đelmaš\n© Foto : Yu Grupa/screenshot\nNekadašnji bubnjar „Ju grupe“, muzičar Ratislav Raša Đelmaš preminuo je u 71. godini, potvrđeno je danas Tanjugu u krugovima bliskim ovom muzičaru.\nĐelmaš je rođen 26. januara 1950. godine u Beogradu.\nPrvo interesovanje za muziku pokazao je sa 16 godina, kada je sa vršnjacima iz školskog orkestra osnovao grupu Anđeli.\nGodine 1972. je sa basistom Robertom Nemečekom, gitaristom Zoranom Božinovićem i Savom Bojićem osnovao grupu „Pop mašina“, koja je kao nova beogradska grupa sa vlastitim repertoarom brzo postala zapažena i nezaobilazna na beogradskoj muzičkoj sceni ‘70-ih godina 20. veka.\nIste godine je postao bubnjar tada već popularne „Ju grupe“e, koju su činili braća Žika i Dragi Jelić.\nTih godina je Đelmaš važio za najboljeg mladog beogradskog bubnjara, a sa „Ju grupe“ je doživeo veliku popularnost širom bivše Jugoslavije.


Turski avioni ponovo bombardovali kurdske pobunjenike | Hronika\nPočetna strana > Hronika > Turski avioni ponovo bombardovali kurdske pobunjenike\nTurski avioni ponovo bombardovali kurdske pobunjenike\nANKARA - Turski vojni avioni bombardovali su sinoć, drugu noć za redom, kampove pripadnika Radničke partije Kurdistana (PKK) u severnom Iraku, javili su turski mediji.\nPortparol PKK Dozdae Hamo izjavio je agenciji AFP da je bombardovanje počelo oko 23 sata po lokalnom vremenu u oblastima u blizini granice Iraka sa Turskom.\nHamo je rekao da u najnovijim, kao napadima od srede, niko nije poginuo.\nTurski mediji su javili da je 16 borbenih aviona „F-16” poletelo iz turske baze ka severu Iraka.\nI prethodne noći turski avioni su bombardovali više položaja kurdskih pobunjenika u planinama u severnom Iraku.\nU Ankari je, u međuvremenu, održan sastanak Nacionalnog saveta bezbednosti sa koga je poručeno da će Turska primeniti „efikasnije i odlučnije mere” u borbi protiv pripadnika Radničke partije Kurdistana (PKK).\nSastanak Saveta, sa turskim predsednikom Abdulahom Gulom na čelu, trajao je pet sati, a prisustvovali su vodeći državnici i generali.\nNajnoviji napad na pobunjenike u severnom Iraku je, posle godinu dana, prvi prekogranični napad turskih snaga na položaje kurdskih pobunjenika u susednoj zemlji, gde oni imaju svoje baze i kampove za obučavanje novih boraca.\nU Ankari se procenjuje da se radi o više od 3.000 boraca, koji povremeno upadaju u Tursku i napadaju određene ciljeve.\nU generalštabu ističu da će nastaviti borbe protiv kurdskih gerilaca „u zemlji i van njenih granica”.\nOvaj napad ratnog vazduhoplovstva usledio je kao odgovor na jučerašnje ubistvo osam turskih vojnika u pograničnoj provinciji Hakari. U poslednjih 30 dana u napadima pripadnika zabranjene Radničke partije Kurdistana, koja ima baze u severnom Iraku, stradalo je više od 30 vojnika, dok je nekoliko desetina ranjeno. U tim obračunima stradalo je i 10 pripadnika PKK.\nPripadnici PKK se od 1984. godine bore za autonomiju svog naroda i u dosadašnjim sukobima stradalo je više od 40.000 osoba, najviše civila.\nU Turskoj, Evropskoj uniji i Americi PKK je proglašena za terorističku organizaciju.


Vlada Zeničko dobojskog kantona /ZDK/ danas je usvojila više značajnih dokumenata za rad i funkcionisanje kantonalnih organa vlasti u 2011. godini. Utvrđen je Program rada Vlade, te Nacrt budžeta ZDK za 2011. godinu koji iznosi 275.229.700 KM, kao i Nacrt zakona o izvršavanju budžeta. Prema osnovnim pokazateljima, odnosno planiranim prihodima i rashodima, zaključeno je da će ovogodišnji budžet ZDK biti, prije svega, racionalan, usmjeren na štednju u svim oblastima i jednim dijelom razvojni, u skladu sa postojećim prilivom sredstava i potrebama za održavanje osnovnih funkcija kantona. Na prijedlog Ministarstva privrede, Vlada je razmatrala i usvojila Informaciju o realizaciji poticajnih mjera u 2010. godini.\nPutem Ministarstva privrede kontinuirano se izdvajaju sredstva za subvencije u oblasti razvoja malih i srednjih preduzeća. One se odnose na subvencioniranje kamata za investicijske kredite, administrativnih troškova kod izgradnje proizvodnih objekata, za troškove uvođenja sistema međunarodnih standarda za upravljanje kvalitetom, te subvencije u obrtničkoj i hotelijerskoj djelatnosti, kao i poticaji inovatorima i izgradnji poslovnih zona na području Kantona. U ove svrhe prošle godine utrošeno je ukupno 1.938.687 KM.\nUsvojena je i Odluka o dodjeli koncesije privrednom društvu „Libos“ d.o.o. Žepče za istraživanje i eksploataciju mineralnog resursa-dijabaza na ležištu Krmance-Kovanići u općini Zenica. Koncesija se dodjeljuje na 25 godina uz uslove definirane u Zakonu o koncesijama ZDK. Ministarstvo prostornog uređenja, prometa i komunikacija i zaštite okoline prezentiralo je Informaciju o tekućim aktivnostima na održavanju regionalnih cesta na području ovog Kantona.


Glavni odbor izabrao, bez pristalica Dacija\nPored Kryeziua, koji je i predsednik Opštine u Prizrenu, za potpredsednike su izabrani Bolj Beriša, aktuelni predsednik Skupstine Kosova, koji je i u prethodnom mandatu bio podpredsednik, Nekibe Keljmendi, poznati kosovski advokat koja je ranije bio generalni sekretar partije, Ljutfi Haziri, aktuelni zamenik premijera Kosova i Fadilj Ferati, predsednik Opštine Istog. Za generalnog sekretara izabran je Ram Manaj, politički saventik predsednika Skupštine Kosova. Prema Statutu DSK, članovi predsednistva po automatizmi su i predsednica Ženskog foruma i predsednik Omladinskog foruma DSK.\nSednici GO stranke nisu prisustvali članovi DSK koji podržavaju bivšeg predsednika Skupštine Kosova Nedžata Dacija, koji je na izbornoj Skupštini DSK izgubio na izborima za predsednika.\nPredsednik DSK, Fatmir Sejdiu je nakon izbora Predsedništva izjavio da će usko sarađivati sa Predsedništvom, ali i sa drugima i da lista novoizabranih članova Predsedništva nije isključiva ni za koga:\n«Mislim da ću sa ovim ljudima ali i sa drugima bio veoma blizak, jer za mene nema liste isključivanja i da ćemo nastaviti sa velikom misijom koju imamo kao DSK.»\nPredsednik Sejdiu je rekao da još uvek nije odlučio koju će od funkcija zadržati, pošto je prema Ustavnom okviru Kosova nemoguće istovremeno obavljati funkciju predsednika partije i predsednika Kosova. Ako se Sejdiu odluči za funkciju predsedniika Kosova onda će dužnost predsednika DSK obavljati prvi potpredsednik Eqerem Kryeziu.\nAdem Saljihaj, bivši član Predsedništva DSK i drugi čovek u grupaciji okupljenoj oko Dacija kaže da oni neće priznati Predsednistvo DSK koje je danas izabrano, jer ga je izabrao Glavni odbor koji, prema njemu, nije izabran na legalan način:\n«Mi ocenjujemo da ovaj Glavni odbor nije izabran na legitiman način na osnovu statuta. Saznali smo nezvanično da ni Predsedništvo nije izabrano na statutom predviđen način.»\nPre, ali posebno nakon izborne Skupštine DSK, došlo je do podele najvece partije kosovskih Albanaca na dva krila, jedan koji podržava predsednika Fatmira Sejdiu i drugi koji podržavaju Nexhata Dacija.


Onlajn kampanja u Srbiji: Od virtuelnih skupova do nezvaničnih stranica\nIstraživači nevladine organizacije SHARE, koja se bavi zaštitom prava na internetu, analizirali su političko oglašavanje tokom kampanje i izbornog dana u Srbiji i zaključili da su političari pretežno opredeljeni za tradicionalni pristup javnoj promociji.\nKako se navodi u izveštaju SHARE-a objavljenom 25. juna, digitalne platforme koje omogućavaju široki zahvat, masovno uključivanje građana bez obzira na prostornu i vremensku dimenziju, uglavnom se i dalje koriste za jednosmerno saopštavanje poruka.\nAnaliza je obuhvatila zvanične stranice političkih stranaka i lidera koji su ušli trku za parlamentarne, pokrajinske i lokalne izbore, ali i stranaka koje su u septembru 2019. godine najavile da će ih bojkotovati ukoliko se izborni uslovi ne poboljšaju. Istraživači su takođe analizirali i upotrebu Tviter (Twitter) platforme, kao i najviše upotrebljivanje heštegove (hashtags).\nKo se najviše oglašavao?\nNalazi iz izveštaja ukazuju da su se na Fejsbuku najviše oglašavale opozicione stranke koje su odlučile da učestvuju na predstojećim izborima. One stranke i lideri koji su odlučili da izdvoje novac za promociju na Fejsbuku, pokrenuli su ukupno 872 politička oglasa u periodu od 4. maja do 18. juna.\nNajviše političkih oglasa imala je koalicija više opozicionih stranaka okupljenih oko Ujedinjene demokratske Srbije (UDS) - Srbija 21, koalicija oko Lige socijaldemokrata Vojvodine (LSV) - Vojvođanski front (VF), Stranka moderne Srbije (SMS) i Građanski demokratski forum (GDF).\nTa koalicija je imala ukupno 214 oglasa u posmatranom periodu.\n"U promociji se istakla zvanična Fejsbuk stranica Stranke moderne Srbije (SMS) preko koje je iznela preko 60 odsto reklama - ukupno 132", navodi se u izveštaju.\nU analizi su se istakla i dva lokalna lidera, gradonačelnik Šapca Nebojša Zelenović i predsednik opštine Novi Beograd Aleksandar Šapić, koji su imali zapažene kampanje na Fejsbuku koje su sprovođene preko njihovih ličnih stranica.\n"Zelenović je kao gradonačelnik Šapca odlučio da izađe na izbore u gradu u kome SNS nije na vlasti već njegova stranka Zajedno za Srbiju (ZZS) i u cilju kampanje za lokalni parlament imao je 124 politička oglasa", navodi se u analizi.\nPredsednik opštine Novi Beograd i lider Srpskog patriotskog saveza - SPAS, Aleksandar Šapić, dodaje se, takođe je lično vodio kampanju za parlamentarne izbore na koje je odlučio da izađe samostalno; za promociju je pokrenuo 104 oglasa.\n"Tokom kampanje, Šapić je svoje nekadašnje uspehe u državnoj vaterpolo reprezentaciji koristio za promociju sebe kao lidera koji može da donese prave odluke za Srbiju. Snimci dok daje golove na reprezentativnim utakmicama bili su okosnica njegovih promotivnih videa", ukazuje se u analizi.\nSHARE navodi i da se pojedini lideri uopšte nisu promovisali putem političkih oglasa na Fejsbuku tokom predizbornog perioda.\n"Tako na primer, zvanični nalozi (lidera opozicionog Pokreta slobodnih građana) Sergeja Trifunovića, (opozicionog Dosta je bilo) Saše Radulovića i (vladajuće Socijalističke partije Srbije) Ivice Dačića nisu imali nijedan oglas", ističe se.\nStranke u izbornoj trci zanemarile oglašavanje\nSHARE je ukazao i da se mnoge velike stranke nisu uopšte oglašavale na Fejsbuku tokom posmatranog perioda. U tu grupu spadaju stranice Saveza za Srbiju, Srpske radikalne stranke, Liberalno-demokratske partije i više manjih stranaka.\nSHARE je u analizi naveo da se desno orijentisani Pokret Srpska desnica Miše Vacića nalazi na četvrtom mestu po broju oglasa stranaka koje su učestvovale u kampanji - ukupno 61, od čega su 53 oglasa pokrenuta sa stranice stranke, a osam sa lične stranice Vacića.\nSledi nekoliko pokreta: Pokret slobodnih građana Sergeja Trifunovića sa 49 oglasa, pokret Dosta je bilo sa 31, kao i pokret Metla 2020, koji čine Demokratska stranka Srbije, Grupa za prosperitet Srbije, Udruženje starosedelaca iz Kraljeva, te Tim za život, koji je imao 29 oglasa.\nStudentski pokret 1 od 5 miliona, koji je u januaru odlučio da izađe na izbore jer su opozicione stranke, kako su rekli, odustale od "Dogovora sa narodom", imao je 27 oglasa. Opozicione Nova stranka i Zelena stranka, koje su potpisale koalicioni sporazum za zajednički nastup na izborima pod sloganom "Nek maske padnu", imale su 16 oglasa.\nSNS se fokusirala na nezvaničnu stranicu\nU analizi SHARE-a se ukazuje da je vladajuća Srpska napredna stranka (SNS) preko svoje stranice na Fejsbuku imala samo 30 oglasa u posmatranom periodu, dok je stranica koja nosi ime predsednika SNS Aleksandra Vučića imala 10.\n"Međutim, mali broj oglasa sa zvanične stranice SNS nije bio jedini način za promociju naprednjaka, jer je ova stranka značajan deo političkih oglasa plasirala putem nezvanične stranice pod nazivom '150+ Borba za bolji život u Srbiji", napominje se u analizi.\nKako se objašnjava, stranica, koju ju je pokrenula Informativna služba SNS u martu 2019. godine, ima oko 17 hiljada pratilaca, a tokom predizborne kampanje promovisala je nova lica SNS, dosadašnje uspehe Vlade Srbije kao i političke poruke predsednika Srbije Aleksandra Vučića.\nSa ove stranice SNS je pokrenula ukupno 76 oglasa tokom šest nedelja kampanje, dok je tokom izborne tišine bilo aktivno ukupno 92, napominje se u analizi.\nKoalicioni partner SNS u odlazećem sazivu Vlade, Socijalistička partija Srbije (SPS) imala je svega 13 oglasa, uz još 11 oglasa Dragana Markovića Palme čija je Jedinstvena Srbija na izbore izašla zajedno sa SPS-om. Istraživači napominju i da je SPS sa političkom promocijom krenula tek početkom juna sa tri oglasa i nije se oglašavala do poslednje nedelje kampanje, kada je u poslednja tri dana pred izbornu tišinu pokrenula osam oglasa.\nU analizi se dodaje i da je Stranka demokratske akcije Sandžaka (SDA), koja je u Novom Pazaru na vlasti u koaliciji sa SNS, imala je devet oglasa, a parlamentarna stranka Savez vojvođanskih Mađara (SVM) imala je četiri oglasa.\nBojkotaši nisu u punoj meri iskoristili promociju\nSHARE je u analizi istakao da opozicioni blok Savez za Srbiju, koji je kritikovao izborne uslove zbog zatvorenosti nacionalnih medija za opozicione lidere, nije u punoj meri iskoristio internet i Fejsbuk promociju kako bi do što većeg broja građana došla ideja o bojkotu izbora.\n"Ovaj savez je ukupno imao 106 oglasa, što je značajno manje od opozicionih stranaka koje su odlučile da učestvuju na izborima", navodi se u analizi.\nZvanična Fejsbuk stranica Stranke slobode i pravde, koja je članica tog bloka, imala je 39 političkih oglasa, dok je stranica njenog lidera Dragana Đilasa pokrenula 20.\nU promociji bojkota Demokratska stranka je učestvovala sa 28 oglasa i još 11 sa zvanične stranice predsednika DS Zorana Lutovca. Pokret Dveri, koji je u medijima bio aktivan zagovarač bojkota, doprineo je kampanji sa samo pet oglasa, dok su Narodna stranka i njen lider Vuk Jeremić imali svega tri.\nU jednom od zaključaka se navodi i da je monitoring oglašavanja pokazao da tokovi novca za Fejsbuk oglašavanje tokom ove kampanje, kao i ranijih godina, nisu bili transparentni.\nBez posebnog interesa za Tviter\nSHARE je ukazao i da tokom ove kampanje SNS nije pokazala poseban interes za kampanju na Tviteru.\nIstraživači su podsetili i da je ta kompanija uklonila pred početak kampanje - krajem aprila, sa mreže 8,5 hiljada botovskih naloga koji su služili promociji SNS.\n"Bila je ovo jedna od retkih potvrda sa strane da se onlajn prostor u Srbiji strateški zatrpava hvalospevima vladajućoj administraciji. Domaće tužilaštvo, nažalost, nije zainteresovano za proveru takvih navoda", dodaje se.\nOnlajn skup SNS najupečatljiviji događaj\nKao jedan od momenata koji su se najviše istakli u digitalnoj sferi, SHARE navodi prvi onlajn skup Srpske napredne stranke tokom koga je predsednik Srbije Aleksandar Vučić govorio pred više desetina ekrana preko kojih su ga pristalice pratile iz svojih domova.\nSNS je nedelju dana kasnije, u ponedeljak 25. maja, organizovala još jedan onlajn virtuelni miting koji je izgledao isto kao prvi, s tim što je ovog puta Vučić bio okružen većim brojem ekrana.\n"Bila je to premijera virtuelnog političkog mitinga u Srbiji", navode istraživači.\nDesetine hiljada tvitova o izborima\nSHARE je uradio i analizu socijalnih umrežavanja na Tviteru (Social Network Analysis, SNA) tako što su istraživači izdvajali tvitove sa određenim haštagom - na primer #izbori2020 ili #bojkot.\nKvantitativna analiza prikupljenih podataka pokazala je da su tvitovi naloga @ZoranLutovac (predsednik Demokratske stranke), @Radoholicar (politički komentator Boban Stojanović) i @slavisa (funkcioner SNS Slaviša Mićanović Mićan), koji su sadržali praćene haštagove, bili najviše retvitovani i citirani tokom kampanje.\nKako se navodi, na Tviteru je u periodu od 4. maja do 18. juna napisano skoro 15 hiljada tvitova o izborima korišćenjem haštagova #izbori2020 i #bojkot2020. Uz ova dva haštaga, analizirana je učestalost korišćenja haštaga #pukliSu, #Srbija i #SavezZaSRB koji su upotrebljeni preko 2300 puta.\nU analizi se ukazuje i da predizborna tišina koja je počela dva dana pred izbore nije sprečila političke stranke da svoju kampanju nastave na Internetu.\nIstraživači su zaključili i da nedostatak izričitog propisa koji uređuje predizborne aktivnosti u onlajn sferi, ostavlja mogućnost da u vreme dok u fizičkom prostoru traje izborna tišina - na internetu i dalje odjekuju poruke političkih takmaca.


Održan trening za branitelje i braniteljke manjinskih prava - Ozonpress :: internet portal\nPočetkom jula u Jagodini je održan šestodnevni trening pod nazivom Branitelji i braniteljke manjinskih prava u organizaciji Instituta za evropske poslove.\nDvadeset učesnika i učesnica – studenata prava, diplomiranih pravnika iz različitih krajeva Srbije dobilo je priliku da kroz brojne interaktivne diskusije, praktične vežbe, simulacije i glumačke radionice razvije jasniju sliku o izazovima sa kojima se pripadnici manjinskih grupa svakodnevno suočavaju. Učesnicima treninga dodeljene su jednokratne stipendije koje su pokrile troškove prevoza, smeštaja i hrane. Radionice su vodili predstavnici državnih institucija, civilnih organizacija, pravnici sa značajnim iskustvom iz ove oblasti. Od jutarnjih do večernjih časova oni su, svaki iz svog profesionalnog ugla i kroz različite aktivnosti, predočavali učesnicima pitanja i probleme iz ove oblasti. Manji je akcenat bio na teorijskom izlaganju, a veći na praktičnim vežbama i simulacijama kroz koje su se učesnici neposredno suočavali sa nedaćama tipičnim za manjinske grupe, te im je na taj način omogućeno da sami izvedu određene zaključke, umesto da im oni budu plasirani.\nUnapređenje i usklađivanje zakonodavnog okvira u oblasti ljudskih prava neophodno je za stvaranje pravednog društva, ali nije dovoljno. Dobar normativni okvir sam po sebi ne znači mnogo bez doslednog sprovođenja. Važno je da oni koji propise u svakodnevnom radu primenjuju, ujedno budu upućeni i senzitivisani za potrebe pripadnika različitih manjinskih grupa. Na žalost, budući pravni praktičari i teoretičari najčešće nemaju prilike tokom formalnog obrazovanja da se na sličan način upute u specifičnosti potreba pripadnika i pripadnica manjinskih grupa.\nZnačaj projekata poput ovog ogleda se upravo u osnaživanju mladih pravnika i pravnica da se aktivnije uključe u razvijanje mehanizama za prevazilaženje problema iz ove oblasti, kao i da steknu uvide koji će pozitivno uticati na njihov budući rad. Pored toga, na ovaj način se stvara javni prostor za razgovor o temama iz ovih oblasti. Kroz propratne aktivnosti koje su učesnicima stavljene u zadatak mladi pravnici se podstiču da svoja znanja, ali i lična iskustva dele sa svojom lokalnom zajednicom i šire.


Privredna Komora zahteva vakcinaciju zaposlenih u privatnom sektoru - Kosovo Online\nPrivredna Komora zahteva vakcinaciju zaposlenih u privatnom sektoru\n9. Jun 2021. • 13:07\nPrivredna komora Kosova uputila je zahtev kosovskom premijeru Aljbinu Kurtiju i Ministarstve zdravlja da se što pre započne sa vakcinacijom zaposlenih u privatnom sektoru, prenosi Kosovo pres.\nPrivredna komora Kosova podseća da će Evropska unija uskoro usloviti kretanje građana na osnovu vakcinacije i navodu da će to onemogućiti poslovna putovanja zaposlenima u privatnom sektoru. Procenjuje se da će uslovljavanje kretanja građana vakcinacijom predstavljati veliku prepreku zaposlenima u privatnom sektoru i njhovim putovanjima u inostranstvo.\n"Prepreke u putovanjima zaposlenih u privatnom sektoru koja se tiču snabdevanja sirovinama i proizvodima, sklapanja sporazume ili produženja međunarodnih ugovora doprineće dodatnom otežanju psolovanja . Vakcinacija ove kategorije treba da bude prioritet, jer zaposleni mopraju da nastave da obavljaju svoje aktivnosti. Oni su izloženi velikom riziku od zaraze i širenja virusa zbog mnogih kontakata koje ostavruju", navodi se u saopštenju PKK.\nU saopštenju se dodaje i da Privredna komora smatra da je vakcinacija zaposlenih od suštinske važnosti, jer bi pomogla da se ne zaustavi rad onih koji zbog posla moraju da putuju u zemlje Evropske unije.\nKorona Virus vakcina Kosovo Privredna komora Kosova\nNa Kosovu više od 80.000 vakcinisanih\nMakedonci u redovima za vakcinisanje u Vranju


Bora Corba-DS SOUND music from yugoslavia\ndr@dssound.comTel 416 421 7437. Home page klikni ovde Tragedija Bore Corbe\nUBILA SE ŽENA BORE ČORBE\nSupruga Bore Đorđevića Dragana preksinoć izvršila samoubistvo\nBivša supruga poznatog rokera i frontmena Riblje čorbe Bore Đorđevića Dragana preksinoć je u svom stanu izvršila samoubistvo popivši tablete, čija je količina bila fatalna po njen život! Naime, kako Kurir saznaje iz izvora bliskih porodici Đorđević, Dragana se na ovaj korak odlučila nakon što je od prijatelja saznala da je njen bivši suprug sa svojom sadašnjom devojkom Ivanom Savić navodno zakazao venčanje za 15. april!\n- Pre nego se ubila Dragana je popila znatnu količinu alkohola, a mrtvu su je pronašla deca i to tek juče popodne - kaže izvor Kurira blizak preminuloj gospođi Đorđević i dodaje:\n- Veoma teško je podnela razvod od Bore, jer su njih dvoje nekoliko decenija bili u braku i zajedno su pregrmeli mnogo toga. Pomogla mu je da se izleči od alkohola, bila s njim na vrhuncu njegove karijere, ali i onda kad mu nije išlo sve kao po loju. Saznanje da je ostavlja zbog druge žene, i to 28 godina mlađe od sebe, dotuklo ju je.\nDa ništa nije nagoveštavalo ovako tragičan događaj, naš sagovornik potkrepljuje činjenicom da se gospođa Đorđević i nakon razvoda od poznatog rokera ponašala potpuno isto kao i godinama pre toga, a na spekulacije o njenom navodnom alkoholizmu s bliskim prijateljima je uglavnom zbijala šale, neretko i na svoj račun.\n- Cela porodica je u šoku zbog tragedije koja se dogodila. Sva rodbina i prijatelji su u njihovom dojučerašnjem porodičnom stanu u centru prestonice. Došao je i Bora, koji je vrlo potresen Draganinom smrću i jedva da može i da govori - zaključuje naš sagovornik, koji je iz razumljivih razloga insistirao na anonimnosti.\nPodsećanja radi, Bora i Dragana su se nakon višedecenijskog braka razveli zbog njegove veze sa znatno mlađom devojkom, koju je, prema pisanju nekih medija, Bora upoznao pre pet meseci na jednoj od turneja Riblje čorbe.\nSam Bora nikada nije želeo javno da komentariše ovu temu, ali da se mediji ipak ne bave spekulacijama, bilo je jasno pre nekoliko dana kad je jedan dnevni list objavio paparaco fotografije na kojima se jasno vidi kako poznati muzičar razmenjuje nežnosti sa svojom devojkom. Takođe, zajednički prijatelji porodice Đorđević mesecima su od Dragane krili pravu istinu, a kad je ona izašla na videlo, ona jednostavno nije mogla da se pomiri s tim. Kako će ovaj tragičan događaj uticati na dalji život poznatog rokera, pokazaće vreme koje je pred nama...


Holandija i Irska obustavljaju vakcinaciju Astra-Zenekom | Red Portal\nIzvor: Euro News, Foto: AP /Andrew Medichini\nObustava je privremena iz predostrožnosti\nIrska se u nedelju pridružila rastućem spisku zemalja koje su privremeno suspendovale upotrebu vakcine AronaZeneca zbog izveštaja o ozbiljnim zgrušavanjima krvi kod vakcinisanih ljudi.\nHolandija je to uradila kasnije tog dana, rekavši da je mera predostrožnost i da će biti na snazi 2 nedelje.\nSvetska zdravstvena organizacija (WHO) rekla je da nije postojala veza između vakcinacije i povećanog rizika od nastanka ugruška, dodajući da zemlje ne bi trebalo da zaustave upotrebu vakcine AstraZeneke. U sredu je Evropska agencija za lekove (EMA) rekla da trenutno nema dokaza koji bi povezali vakcinu sa bolestima koje su razvile 2 osobe u Austriji koje su cepljene.\n— Department of Health (@roinnslainte) 14. март 2021.\nIZVOR: TW / @roinnslainte\n- Nije zaključeno da postoji veza između COVID-19 vakcine AstraZeneka i ovih slučajeva zgrušavanja krvi - rekao je dr Ronan Glinn, zamenik glavnog medicinskog službenika Irske.\n- Međutim, delujući po principu predostrožnosti i čekajući dobijanje dodatnih informacija, Nacionalni savet za imunizaciju preporučio je privremeno odlaganje programa vakcinacije protiv COVID-19 vakcinom AstraZeneka u Irskoj dodao je on.\nMinistarstvo zdravlja u Holandiji saopštilo je da je taj potez usledio nakon 6 novih izveštaja u Danskoj i Norveškoj o zgrušavanju krvi i smanjenju nivoa krvnih pločica kod ljudi mlađih od 50 godina.\nHolandski organ za lekove takođe je naglasio da nije dokazana veza između slučajeva i vakcine. Ministarstvo zdravlja dodalo je da u Holandiji nije zabeležen nijedan slučaj. Pregled bezbednosnih podataka preko 17 miliona ljudi vakcinisanih u Velikoj Britaniji i EU nije pokazao nikakve dokaze o povećanom riziku od nastanka krvnih ugrušaka, saopštila je u nedelju AstraZeneka .\n- Pažljiv pregled svih dostupnih podataka o bezbednosti više od 17 miliona ljudi vakcinisanih u Evropskoj uniji i Velikoj Britaniji vakcinom COVID-19 AstraZeneka nije pokazao dokaze o povećanom riziku od plućne embolije, duboke venske tromboze ili trombocitopenije u bilo kojoj definisanoj dobi grupi, polu, seriji ili u bilo kojoj određenoj zemlji - rekao je proizvođač vakcine.\nTo dolazi dan nakon što je farmaceutska kompanija objavila dalja smanjenja isporuka svoje vakcine COVID-19 Evropskoj uniji, pozivajući se na ograničenja izvoza za taj potez.\nIstraga zbog smrtnog slučaja nakon vakcine Astra Zeneke 💉


Čaroliju u Ušću otkrivaju hor "Kolibri", orkestar Beogradska sinfonieta uz karneval 60 Deda Mrazova - WANNABE MAGAZINE\nČaroliju u Ušću otkrivaju hor “Kolibri”, orkestar Beogradska sinfonieta uz karneval 60 Deda Mrazova\nU ponedeljak, 3. decembra sa početkom u 19 časova, a u čast dolaska Deda Mraza, “UŠĆE Coca-Cola Čarobnim gradom” odzvanjaće najlepše novogodišnje melodije uz maestralna izvođenja čuvenog dečjeg hora “KOLIBRI” i orkestra Beogradska sinfonieta uz pratnju dirigenta Aleksandra Sedlara. Posebno iznenađenje ove večeri biće NOVOGODIŠNJI KARNEVAL u kome će učestvovati više od 60 Deda Mrazova i Baba Mrazica.\nČarolija u Ušću započeće karnevalom Deda Mrazova i Baba Mrazica, koji će se kretati hodnicima centra u pravcu glavnog trga gde će izvesti i svoj novogodišnji ples, a nastaviti koncertima hora “Kolibri” i Beogradske sinfoniete, koji će pored solo nastupa, zajedno izvesti par novogodišnjih pesama, a među njima i poznatu pesmu “NEK’ SVUD LJUBAV SJA”.\nOvom prilikom u UŠĆE Shopping Centeru biće otvorena i NOVOGODIŠNJA ZVEZDANA AKADEMIJA, koju će tokom decembra moći da pohađaju sva deca. Mališani će biti u prilici da nauče sve o zvezdama i sve o tome kako je njihova srebrna svetlost postala deo naših omiljenijih praznika. U Ušću oni će biti astronauti, astronomi, inženjeri, istraživači i saznaće sve o svetlosti zvezda, blistanju pahuljica – svemu što praznike čini čarobnim.


SAD žele da uvedu nove carine na robu iz EU vrednu 11,2 milijarde dolara | Nova Ekonomija\nSAD žele da uvedu nove carine na robu iz EU vrednu 11,2 milijarde dolara\nDonald Tramp @WhiteHouse\nSAD žele da uvedu nove carine na robu iz EU vrednu 11,2 milijarde dolara, od aviona do Gauda sira i maslinki, da bi nadoknadile, kako kažu, evropske nefer subvencije za evropskog proizvođača aviona Erbas.\nIako visina carina nije velika u poređenju na stotine milijardi dolara carina koje SAD i Kina uvode u njihovom trgovinskom ratu, ta namera nagoveštava prekid trgovinskih pregovora sa Evropskom unijom u trenutku kada privredna aktivnost već naglo usporava.\nSAD i EU pregovaraju od prošle godine oko toga kako da izbegnu uvodjenje carina koje je predsednik SAD Donald Tramp želeo da nametne da bi smanjio trgovinski deficit sa zemljama kao što je Nemačka. Stručnjaci upozoravaju da carine vode do viših potrošačkih cena u zemljama koje ih uvode i mogu negativno da utiču na ekonomski rast.\nTramp preti carinom na evropske automobile, EU mu uzvraća porezom na kečap\nKancelarija američkog trgovinskog predstavnika kasno sinoć je objavila spisak proizvoda iz EU na koje bi bile uvedene carine u očekivanju odluke Svetske trgovinske organizacije ovog leta.\nSAD su se 2004. žalile Svetskoj trgovinsoj organizaciji da EU pruža nefer podršku evropskom proizvođaču aviona Erbasu. STO je u maju presudila da EU jeste dala neke ilegalne subvencije Erbasu što je naškodilo američkom proizvodjaču aviona Boingu.\nSAD očekuju da će im STO ovog leta odobriti da preduzmu kontramere da nadoknade subvencije EU.\n"EU je iskorišćavala SAD oko trgovine mnogo godina, uskoro će prestati", napisao je Tramp danas na Tviteru.\nOvaj potez SAD izgleda da odražava šire nezadovoljstvo oko sporog tempa trgovinskih pregovora sa EU, navodi agencija AP.\nEU je odgovorila danas da je američki poziv za nove carine zasnovan na američkoj proceni, a ne na nečemu što im je Svetska trgovinska organizacija dodelila. EU je takođe saopštila da sprema sopstvene uzvratne mere zasnovane na odvojenom slučaju pred STO u kome je pronađeno da je američki Boing dobio ilegalnu podršku od američke države Vašington.\nBivši šef FBI-a: Tramp je ruski saveznik\nCarinska služba nije kriva za čekanje teretnjaka na granici


Sjednica Skupštine RS, na dnevnom redu entitetski VSTS\nOpozicija: Zakon o VSTV-u RS je zabava za mase\nSjednica Narodne skupštine Republike Srpske (NSRS), tokom koje će poslanici da raspravljaju, između ostalog, i o Nacrtu zakona o Visokom sudskom i tužilačkom savjetu (VSTS) RS nastavljena je u srijedu, 9. februara.\nTim nacrtom se predviđa osnivanje entitetskog visokog sudskog i tužilačkog savjeta čiji zadatak bi bio imenovanje sudija i tužilaca na teritoriji RS.\nTaj zakon je neustavan, jer prenosi nadležnosti sa državnog na entitetski nivo, što je moguće učiniti samo u Parlamentarnoj skupštini Bosne i Hercegovine (BiH).\nOd 2004. funkcioniše VSTS BiH, koji imenuje sudije i tužioce, te uspostavlja i čuva nezavisno, efikasno i odgovorno pravosuđe na svim nivoima vlasti.\nVisoki predstavnik u BiH, Christian Schmidt je govoreći o nacrtu zakona, poručio da će o ovom pitanju i njegovim posljedicama razgovarati sa ambasadorima Upravnog odbora Savjeta za implementaciju mira (PIC).\nIstovremeno, reagovali su i lideri opozicije u RS.\nMirko Šarović, predsjednik Srpske demokratske stranke (SDS) poručio je u utorak 8. februara, nakon sjednice Predsjedništva te stranke, da je najavljeni zakon o VSTS RS doprinos novom haosu i pravnoj praznini.\n"Nije rečeno da li se ukida VSTS BiH, ne znamo šta će se pojaviti u praksi sutra kada na scenu stupe i jedan i drugi zakon, koji će gdje važiti, šta ćemo raditi u takvim slučajevima, ništa od toga nema", istakao je Šarović nakon sjednice održane u Banjaluci.\nOn je poručio da njegova stranka ne treba da na bilo koji način bude "saučesnik nekvalitetnih i nepripremljenih poteza čija je svrha da pomognu jednoj političkoj opciji da pridobije naklonost glasača".\nDan ranije poslanici su raspravljali i o dopunama Zakona o republičkoj upravi RS - koji predviđa osnivanje agencije za lijekove i medicinska sredstva tog bosanskohercegovačkog entiteta.\nI taj zakon je neustavan, jer njime RS pokušava da prenese nadležnost u toj oblasti sa Bosne i Hercegovine na entitet, što prema Ustavu BiH ni jedan od dva entiteta ne može samostalno da radi.\nSenka Jujić, ministrica uprave i lokalne samouprave RS, pojasnila je u uvodnoj riječi na sjednici parlamenta RS da se prvim članom zakonskih izmjena reguliše osnivanje Agencije za lijekove i medicinska sredstva RS, drugim poslovi te Agencije, a trećim njihovo stupanje na snagu.\n"Ukazala se potreba za usklađivanjem predloženih izmjena zakona o republičkoj upravi sa zakonom o lijekovima i medicinskim sredstvima", istakla je Jujić.\nO tom prijedlogu zakona raspravljalo se po hitnom postupku.\nBiH od 2009. ima državnu Agenciju za lijekove i medicinska sredstva, jedinstveno regulatorno tijelo koje je preuzelo većinu poslova iz oblasti farmacije koje su do tada obavljali entiteti.\nIz Skupštine RS najavljeno je da će poslanici glasati o svim tačkama dnevnog reda u četvrtak, 10. februara.


Radulović: Zapadni Balkan nije bure baruta, želimo da budemo za stolom EU | Aktuelno\nDodao je da je naša spoljna i bezbjednosna politika u potpunosti usklađena sa EU, te da je Vlada zabilježila značajne uspjehe kada je riječ o borbi protiv organizovanog kriminala i korupcije, o čemu svjedoči i nedavna rekordna zuplijena droge\nOd vremena devedesetih, kada je bure baruta Zapadnog Balkana nažalost eksplodiralo, ovaj region je napravio značajan napredak ka evropskim i evroatlantskim integracijama. Danas možemo primjetiti da više zemalja već sjede za stolom NATO-a kao saveznice, a mi se nadamo da ćemo se u bliskoj budućnosti pridružiti i našim partnerima za stolom EU, kazao je ministar vanjskih poslova Đorđe Radulović na panelu ֦Crna Gora kao fitilj na balkanskom buretu baruta֞ u okviru To Be Secure Foruma koji se održava u Budvi.\nOcijenio je da Zapadni Balkan nije bure baruta, dodajući da se Crna Gora ne može smatrati njenim fitiljem.\n“Da, došlo je do promjene vlasti nakon 30 godina, politička situacija je složena, kao i društvena, uzrokovana pandemijom COVID-19, ali daleko je od nestabilnosti ili nečega što može izazvati prelivanje na zemlje regiona”, kazao je Radulović.\nDodao je da je naša spoljna i bezbjednosna politika u potpunosti usklađena sa EU, te da je Vlada zabilježila značajne uspjehe kada je riječ o borbi protiv organizovanog kriminala i korupcije, o čemu svjedoči i nedavna rekordna zuplijena droge.\n“Naša maksima je nulta tolerancija na korupciju, odgovorni smo prema građanima. Prvi put smo nakon 30 godina promijenili vlast, sada slijedi predan rad na prosperitetu naših građana”, istakao je Radulović\nNaglasio je da je integracija u EU zajednički imenitelj za sve države Zapadnog Balkana, stoga moramo pojačati naše aktivnosti kako bismo obezbijedili i poboljšali stabilnost regiona i usvojili evropski sistem vrijednosti.\n“Jačanjem demokratije i vladavine prava u našim zemljama ne pružamo samo sigurnost i stabilnost, već i društveni i ekonomski razvoj, kao i sopstvene kapacitete da odgovorimo na nove izazove”, kazao je Radulović.\nUkazao je na potrebu angažmana i prisustva EU i NATO u regionu, te izrazio očekivanje da će Unija i njene države članice podržati i priznati napredak koji su postigle naše države.\n“Važno je dobiti jasnu poruku od NATO i EU da su zajedno, rame uz rame sa zemljama Zapadnog Balkana, kako je to nedvosmisleno pokazano tokom pandemije COVID-19. Svako odsustvo jasno izražene posvećenosti ostavlja prostor za zlonamjerne manevre trećih zemalja i uticaj na proces integracije. S tim u vezi, pozdravljamo Deklaraciju sa Samita EU-Zapadni Balkan na Brdu kod Kranja, kao i nedavnu posjetu predsjednice Evropske komisije Zapadnom Balkanu”, smatra Radulović.\nIzvjestilac Evropskog parlamenta za Crnu Goru Vladimir Bilčik rekao je da mu je drago zbog činjenice da je Ursula fon der Lajen posjetila regiju i Crnu Goru, te da je to politički signal koji šalje važnu poruku.\n“Vjerujem da Crna Gora i dalje na pročelju zemalja koje su aspiranti za članstvo, kao i NATO saveznica, ali da na njenom putu ka EU postoje izazovi zbog čega su reforme nužne”, kazao je Bilčik.\nOn je ponovio da u EU „postoji osjećanje velike odgovornosti“ da politika proširenja predstavlja realnost, te da je evidentno da „dobre stvari dolaze iz regiona i Crne Gore“, te da će se naša zemlja pridružiti EU ako bude urađeno sve što je potrebno. On je kazao da se o datumu ne može govoriti, ali da istovremeno „nema zemlje regiona koja je bliža članstvu od Crne Gore“. Bilčik je naglasio da je EU tema koja ne bi trebalo da bude predmet spora u domaćim okvirima, te da je zadatak parlamentarne većine, opozicije, kao i svih institucija da se posvete neophodnim reformama.\nUčestvujući na panelu ministar sigurnosti Bosne i Hercegovine Selmo Cikotić dodao je da je Crna Gora dobar primjer multietničkog i harmoničnog društva, te da je ostanak na liniji progresivne politike imperativ za budućnost. On je istakao da, kada je riječ o regionu, princip razumijevanja i uvažavanja ljudi i njihovih različitosti nešto na šta bi lideri trebalo posebno da obrate pažnju.\nŠef crnogorske diplomatije je ponovio da je Vlada odlučna da preduzme sve neophodne reforme, kako bi poboljšala vladavinu prava, iskorijenila organizovani kriminal i korupciju, oporavila našu ekonomiju i ubrzala proces zatvaranja pregovaračkih poglavlja.\n“U ovom procesu nastavićemo da podržavamo sve naše susjede, praktično i politički, jer je samo stabilan i prosperitetan region dobar za Crnu Goru”, poručio je Radulović.\nOsim evropskih integracija i proaktivnog angažmana u okviru NATO -a, kako je rekao, Vlada je posvećena jačanju odnosa sa susjednim zemljama, na principima suvereniteta, nezavisnosti i nemiješanja u unutrašnje stvari.\n“Uvjeren sam da, uprkos izazovima sa kojima se suočavamo, uz intenzivniju saradnju našeg regiona i još snažniju posvećenost NATO-a i Evropske unije Zapadnom Balkanu, možemo ostvariti vanjskopolitičke ciljeve i i učvrstiti stabilnost, na način da se Zapadni Balkan nikada više ne smatra buretom baruta”, ocijenio je šef crnogorske diplomatije.\nPoručio je da će Crna Gora ostati čvrst oslonac i promoter evropskih i evroatlantskih vrijednosti u regionu, te da će nastaviti da doprinosi stabilnosti i prosperitetu Zapadnog Balkana.


Upotrijebljen minimum sile pri deblokadi Šićkog broda\n03.03.2018 11:15 | Srna\nSarajevo - Specijalna policijska jedinica Federalne uprave policije /FUP/ prilikom deblokade raskrsnice Šićki Brod u Tuzli, koju su u blokadi držali demobilisani borci, primjenila je minimum sile i tom prilikom niko nije povrijeđen, saopšteno je jutros iz FUP-a.\n"Prilikom sprovođenja navedenih aktivnosti upotrebljen je minimum sile i to samo prema licima koja su bila u vidno alkoholisanom stanju i koja su pružala otpor prema policijskim službenicima, s tim da niko nije povrijeđen", dodaje se u saopštenju.\nJedan broj lica, kako se navodi, priveden je u Ministarstvo unutrašnjih poslova Tuzlanskog Kantona radi kriminalističke obrade i protiv njih će biti preduzete zakonom propisane mjere.\nU saopštenju se navodi da je Specijalna policijska jedinica, shodno naredbi direktora FUP-a, pružila je asistenciju u deblokadi raskrsnice Šićki brod, čime je omogućeno nesmetano odvijanje saobraćaja na magistralnom putu Orašje-Tuzla-Sarajevo.\nProtesti demobilisanih boraca u Federaciji BiH počeli su 28. februara.\nDemobilisani borci traže usvajanje jedinstvenog registra boraca, borački dodatak, te ukidanje finansiranja boračkih organizacija.


MODNI PREDLOG: MAKSI HALJINE - In Žena\nDatum kreiranja: 14 jul 2018\nMaksi haljine su najlepše dugačke haljine za leto. Ovakve haljine su savršeno udobne i obavezan su odevni komad u vašem garderoberu. Veoma su jednostavne, lako se kombinuju sa obućom i aksesoarima i pružaju lepu siluetu svakoj dami koja ih nosi.\nSavršene su kada nemate inspiraciju šta da obučete ili kada želite da se osećate što udobnije. Postoji mnogo modela maksi haljina, a najpopularnije su sa karnerima, bez bretela, sa golima ramenima i u veselim bojama.\nljubav i seks 67 moda i stil 148 lepota i zdravlje 85 recepti za slatka jela 221 kosa 95 zdrava ishrana 86 nedeljni horoskop 127 horoskop 960 nokti 99 ženska moda 157 frizure 103 astrologija 75 makeup 165 recepti 549 zdravlje 65 stajling 78 moda 186 šminka 166 dnevni horoskop 753 uradite sami 125 zdrav život 84 nega 70 recepti za slana jela 208 ljubav 82 duh i telo 87


RTCG - Radio Televizija Crne Gore - Nacionalni javni servis :: Društvo :: Građani mogu inicirati utvrđivanje zastare duga\nNOVA SUDSKA PRAKSA 28. 08. 2018. 07:41 >> 07:24 0\nGrađani, prema novoj sudskoj praksi, mogu da preduhitre komunalna preduzeća i prije nego ih utuže, sami tužbom iniciraju sudski postupak za utvrđivanje zastare duga, saopštio je advokat Miloš Damjanović.\nIz Elektroprivrede (EPCG) su, međutim, Pobjedi kazali da su sve tužbe pokrenute protiv njih odbijene kao nedozvoljene, u skladu sa Zakonom o parničnom postupku, dok iz podgoričkog Vodovoda nijesu odgovorili na pitanja.\nDug za vodu i struju zastarijeva nakon dvije godine, a Damjanović objašnjava da se Zakon o obligacionim odnosima nije promijenio, već se promijenila sudska praksa, u smjeru koji odgovara građanima.\n“Kada su u pitanju potraživanja za vodu i struju, zastarjelost ostaje mrtvo slovo na papiru, jer javna preduzeća nastavljaju da knjiže zastarjela potraživanja čak i u slučajevima kad su njihove tužbe za naplatu u cjelini ili djelimično odbijene. To što oni knjiže, ta zastarjela potraživanja, ne bi bio nikakav problem da u njihovim rukama nijesu makaze i da se bez vode i struje može živjeti”, rekao je Damjanović Pobjedi.\nOn je dodao da je problem sa dugovima za struju ogroman i bez toga zastarjelog dijela.\n“Građani sve teže izmiruju te i razne druge obaveze koje im se nameću i zato im nova praksa sudova predstavlja 'melem na ranu'”, kazao je Damjanović.\nOn je naveo da, prema sada važećoj praksi sudova, potrošači imaju pravo i pravni interes da tužbom traže da se utvrdi da je njihov dug obuhvaćen zastarjelošću i da se naloži komunalnim preduzećima da ga brišu iz evidencije.\n“Nadamo se da komunalna preduzeća neće dozvoliti da budu zatrpana takvim tužbama i da će u najkraćem roku osloboditi bilanse zastarjelih potraživanja, da se ne bi desilo isto što i sa tužbama državnih službenika”, upozorio je Damjanović.\nPravni institut zastarjelost potraživanja, prema njegovim riječima, nastao prije svega zbog pravne sigurnosti, u primjeni na potraživanja elektro i vodovodnih preduzeća „pokazuje se nedovoljnim da ispuni osnovni razlog svog postojanja“.\nDamjanović je saopštio da sada ima odluka suda koje pokazuju da je konačno pronađen način da se zaštiti pravna sigurnost građana i sankcioniše neažurnost komunalnih preduzeća.\n“Na primjer, tužbom je traženo da se utvrdi da između izvjesnog građanina - potrošača i izvjesnog vodovoda, ne postoji dužničko-povjerilački odnos što je tuženi dužan da prizna i da na osnovu odluke suda, u roku od 15 dana po njenoj pravosnažnosti, izmijeni finansijsku karticu tužioca”, rekao je Damjanović.\nOn je dodao da su sudovi, prvostepeni i drugostepeni, tužbu prvobitno odbacili, našavši da je nedozvoljena, što je bila ustaljena praksa u sličnim predmetima, ali je Vrhovni sud Crne Gore, odlukom donijetom po reviziji, ukinuo te odluke, uz jasno mišljenje da takva tužba nije nedozvoljena i da se ne radi o utvrđivanju činjenice nego postojanja ili nepostojanja pravnog odnosa, za šta tužilac ima pravni interes.\n“Postupajući ponovo u istoj stvari, prvostepeni sud je usvojio zahtjev i naložio vodovodu da briše dug tog potrošača iz finansijske kartice, što je drugostepeni sud potvrdio”, objasnio je Damjanović.\nIz EPCG su saopštili da nijedan građanin do sada, na osnovu tužbi za utvrđenje zastarjelosti, nije ostvario pravo na otpis duga nijednom pravosnažnom presudom.\nOni su naveli da pravosnažnim presudama sud nikada nije donio odluku kojom Elektroprivredi nalaže otpis duga.\nEPCG Vodovod i kanalizacija


Prodaja poslonog prostora Valjevo Potreba Srbija Valjevo, Serbia\nProdaje se poslovni objekat povrsine 1000m2 sa pomocnom zgradom od 50m2. Povrsina placa na kome se objekat nalazi je 18 ari , plac je ogradjen . Nalazi se na samom ulasku u Valjevo , preko puta benzinske pumpe , na putu M4 koji je povezan sa Ibarskom magistralom . Objekat je pokriven aluminijumskim limom, slobodan prostor . Poseduje sve komunalne uslove (vodu, industrijsku struju. .. ) Cena po dogovoru . Vise informacija na : 060/3440-188 Dar\nKontakt dir.wienna: Prodaja poslonog prostora Valjevo


BiH u fokusu saslušanja u Senatu SAD\nOdbor za vanjske poslove Senata SAD organizovao je danas saslušanje o Zapadnom Balkanu pod nazivom „Zapadni Balkan: Podržavanje mira i prosperiteta“, a u fokusu su bila dešavanja u Bosni i Hercegovini.\nNa pitanja senatora odgovarali su: Gabriel Escobar, zamjenik pomoćnika državnog sekretara SAD za Evropu i Evroaziju i specijalni predstavnik za Zapadni Balkan, te Lisa Magno, zamjenica pomoćnice administratorice u Birou za Evropu i Evroaziju USAID-a.\nSadržaji Glasa Amerike su besplatni i slobodni za republikaciju na drugim portalima isključivo uz naznaku izvora i url link na orginalni sadržaj.\nSaslušanje je otvorila senatorica Jeanne Shaheen, predstavnica Demokratske stranke, predsjedavajuća Pododbora za Evropu i regionalnu sigurnosnu saradnju. U uvodnom izlaganju ona je navela da je prvi put na Zapadnom Balkanu bila 2010. godine, nakon čega se vraćala u više navrata, uključujući i odlazak u BiH povodom 20-te godišnjice genocida u Srebrenici.\nPrema riječima senatorice Sheheen, region je zabilježio „značajan napredak u miru, demokratiji i ravnopravnosti“, uključujući i to što Albanija i Sjeverna Makedonija čekaju na početak pregovora sa Evropskom unijom (EU), dok su obje zemlje i Crna Gora članice NATO-a. Ipak, navela je Shaheen, postoji i niz zabrinjavajućih dešavanja, prevashodno kada je riječ o BiH.\n„Zato smo i organizovali današnje saslušanje i cijenimo što su nam se svjedoci pridružili. BiH se suočava sa neizvjesnom budućnošću jer lider bosanskih Srba Milorad Dodik želi da potkopa jedinstvenu vladu zalaganjem za odvajanje Republike Srpske, uz pokušaje da se povuče iz ključnih institucija jedinstvene države“, rekla je Shaheen. „Istovremeno, političke borbe za moć onemogućavaju funkcionisanje vlasti, a korupcija koči ekonomski razvoj i tjera mlade ljude da bježe iz zemlje.“\nSenator Ron Johnson (R), Minnesota\nSenator Ron Johnson, najviše rangirani član Pododbora iz reda Republikanaca, rekao je da saslušanje šalje snažnu poruku o zainteresovanosti SAD za region, bez obzira koja stranka je na vlasti u SAD i da Zapadni Balkan može računati na podršku.\nPrvi se od svjedoka obratio Escobar, koji je govorio o snažnom partnerstvu SAD sa regionom:\n„Evropa slobodna, cijela, prosperitetna i u miru ostaje u vitalnom interesu SAD i u srži naše politike. Zapadni Balkan je ključan za ovu viziju, iako njegov potencijal ostaje neispunjen. Bidenova administracija prepoznaje ovaj izazov i ostaje privržena ovom regionu, koji je istorijski, politički, kulturni i geografski nedeljiv deo Evrope. Naš dugogodišnji diplomatski angažman podržava punu integraciju Zapadnog Balkana u evroatlantske strukture. Jači Balkan, integrisan u jaču Evropu, čini jaču transatlantsku zajednicu.“\nKada je riječ o izazovima u BiH, Escobar je izjavio sljedeće: „Tekuća politička kriza i endemska korupcija štete njenim građanima i ugrožavaju regionalnu stabilnost, njene evroatlantske integracije i napredak postignut od Dejtonskog mirovnog sporazuma. Nastavljamo da jasno stavljamo do znanja svim liderima da su deeskalacija retorike i rješavanje razlika kroz ustavne procese jedini održivi putevi ka demokratiji. Zajedno sa našim evropskim partnerima, snažno smo angažirani s lokalnim akterima kako bismo pronašli puteve naprijed i napredovali na putu od Daytona do Brisela, uključujući i reforme korak po korak koje će koristiti svim građanima.“\nSvjedoci na salušanju o Zapadnom Balkanu Gabrijel Escobar i Lisa Magno\nPosljedice za korupciju i destabilizaciju\nEscobar je dodao da SAD podržavaju dijalog između Srbije i Kosova pod vodstvom EU, te da sa evropskim partnerima rade na nastavku procesa evropskih integracija, prevashodno u kontekstu Sjeverne Makedonije i Albanije, koje su „napravile značajne reforme i žrtve, te obje zaslužuju da napreduju u procesu pridruživanja“. Dodao je da bi to bio dobar signal čitavom regionu da teški kompromisi omogućavaju bolju budućnost.\n„U suprotnom, naše upozorenje akterima koji sudjeluju u korumpiranom, destabilizirajućem ili antidemokratskom ponašanju je jasno: bit će posljedica“, naveo je Escobar. „U decembru smo koristili ovlaštenja Global Magnitsky protiv organizovane kriminalne grupe koja djeluje u regionu. U januaru je Ministarstvo finansija sankcionisalo Milorada Dodika i tv stanicu pod njegovom kontrolom koristeći novu nadležnost za sankcije na Zapadnom Balkanu. State Department je također uveo vizna ograničenja protiv korumpiranih zvaničnika u BiH. SAD će nastaviti da koriste sve dostupne alate da pozovu na odgovornost one koji blokiraju napredak regiona radi sopstvene finansijske ili političke dobiti.“\nNakon Escobara obratila se i Lisa Magno, koja je u najvećoj mjeri govorila o načinima na koji USAID pomaže zemljama regiona, uključujući ekonomske inicijative, prekograničnu saradnju i borbu protiv korupcije. Ona je govorila i o pomoći pravosudnim institucijama, obuci zvaničnika iz pravosuđa, te pomoći nezavisnim medijma, posebno istraživačkim novinarima. Posebno je istakla rad na smanjivanju uticaja Rusije i Kine, između ostalog i borbom protiv dezinformacija.\n„Tokom nedavnog putovanja Administratorice USAID-a Samanthe Power u BiH, ona je jasno stavila do znanja da mirna i prosperitetna budućnost za BiH zavisi od zajedničkog rada svih političkih lidera i građana na unapređenju reformi neophodnih da BiH postigne svoje demokratske i ekonomske aspiracije“, rekla je Magno tokom izlaganja.\nU nastavku saslušanja, senatori su postavljali pitanja svjedocima, gdje se najviše diskutovalo o BiH, a pitanja su uglavnom bila usmjerena ka Gabrielu Escobaru. Njega su senatori prekidali u nekoliko navrata, pokušavajući da dobiju konkretnije, a ne samo diplomatske odgovore.\nSenatorka Jeanne Shaheen (D), New Hampshire\nSheheen je od Escobara tražila informacije o konkretnim strategijama SAD u regionu, a on je odgovorio da pristup SAD počiva na tri stuba. Prvi je Evropa, gdje SAD vjeruju da sve zemlje žele pristupiti EU, pošto su kulturološki, istorijski, ali i ekonomski dio Evrope. Kada je riječ o NATO-u, to se odnosi na države koje žele biti članice u ovom trenutku, iako je, rekao je Escobar, primjetan veći angažman za Alijansom i onih zemalja koje trenutno nisu zainteresovane za to, poput Srbije. Treći stub su regionalne političke i ekonomske integracije, poput inicijative „Otvoreni Balkan“ koju SAD podržavaju.\nShaheen je potom navela da podržava sankcije protiv Dodika, ali je upitala šta SAD još mogu poduzeti u kontekstu njegovog ponašanja i bolje integracije BiH.\nEscobar je odgovorio da je Dodik težak akter, ali da nije jedini, te da su aktivnosti SAD usmjerene protiv njega kao pojedinca, a ne protiv Srba ili Republike Srpske. Dodao je da ključni problem u BiH nije etno-nacionalizam nego korupcija, koja je „primarni uzrok odlaska mladih, te najveća blokada za evroatlantske aspiracije zemlje“.\n„Naša politika je u suštini stvaranje funkcionalnije države kroz postepene reforme, na čemu je radio moj kolega Matthew Palmer sa kolegama iz EU. Da odnosi između Hrvata i Bošnjaka u Federaciji budu efikasniji u implementiranju mjera za izborni integritet, a kako bi istovremeno i centralna država bila funkcionalnija. Nadamo se da će se Srbi vratiti u centralne institucije, ali dok to ne urade, naš je cilj da kreiramo politički dijalog sa opozicijom i drugim liderima, kako bi se Srbi vratili za sto i kako bismo spriječili Dodika, političkim angažmanom ili sankcijama, da centralnim institucijama nanese još štete“, rekao je Escobar.\nPitanja o Daytonu, sankcijama i Visokom predstavniku\nNaredni je govorio senator Johnson, koji je Escobaru postavio nekoliko pitanja, uključujući i to zbog čega je Daytonski mirovni sporazum i dalje osnovni dokument, dodajući da je malo ko očekivao da će BiH 27 godina nakon sporazuma biti u ovakvoj situaciji.\nEscobar je odgovorio da je ideja Daytona bila da će BiH ući u EU, ali da do toga nije došlo zbog nefunkcionalnosti zemlje i zbog usporavanja procesa proširenja. Dodao je da je Daytonski sporazum važan dokument koji je održao mir i da je osnova američke politike prema BiH, ponavljajući da je ključni problem korupcija. Osim korupcije, kao ključne prepreke američkom pristupu u regionu je naveo nedostatak jasne vizije za evropske integracije, te povećan štetni uticaj Rusije i Kine. Ukratko je objasnio i da je kineski uticaj prevashodno u oblasti ekonomije, kroz investicije i infrastrukturne projekte koji nisu transparentni.\nU diskusiju se nakon toga uključio senator Ben Cardin, koji je rekao da mu se čini da Escobar „daje uljepšan scenario, u odnosu prema mogućnostima za stvarni progres“. Dodao je da je Dayton trebao biti privremeno rješenje, te da mu se čini da se problem u BiH pogoršava, tražeći konkretnije odgovore o američkim planovima.\nEscobar je ponovio neke od ranijih izjava, govoreći da je region uglavnom uspješna priča, ali Cardin ga je prekinuo riječima da se prije desetak godina i BiH mogla posmatrati kao pozitivan primjer, ali da sada zaostaje za drugima. Escobar se složio da je BiH država koja izaziva najviše zabrinutosti na Zapadnom Balkanu, ponavljajući navode o korupciji i dodajući da ništa što je navedeno u Daytonskom sporazumu ne sprečava BiH da napreduje.\nMeđutim, Cardin, koji član Kongresa od 1987. godine, ponovo je prekinuo Escobara, riječima da se slaže kada je riječ o korupciji i da je više moglo biti urađeno, ali i da se sjeća brifinga o Daytonu, kada je govoreno da to nikada nije trebalo biti konačno rješenje, što mu se čini da je u suprotnosti sa Escobarovim riječima.\n„Ne mislim tako, finalno rješenje je članstvo u EU“, odgovorio je Escobar. „U BiH nije bilo sukoba u gotovo protekle tri decenije i neće ga biti.“\nNa Cardinovo pitanje da li to podrazumijeva i ustavnu reformu, Escobar je odgovorio potvrdno, navodeći da SAD trenutno rade na ograničenim ustavnim reformama.\nSenator Chris Murphy (D), Connecticut\nSenator Chris Murphy imao je sličnu razmjenu sa Escobarom, između ostalog, postavljajući pitanja o ulozi Visokog predstavnika u BiH i zašto on nije aktivniji.\nEscobar je odgovorio da je Visoki predstavnik jedan od alata međunarodne zajednice za uticaj u BiH, čiju ulogu kao medijatora SAD podržavaju. Naveo je da razumije ljude koji bi željeli da Visoki predstavnik nameće rješenja, ali da nametnuta rješenja nisu odgovor na izazove u demokratskim društvima, uključujući i Bonska ovlaštenja, koja je označio kao posljednju opciju koja bi se trebala koristiti.\nMurphy je na to rekao da bi trebalo pažljivo razmotriti tu opciju ako dilema bude između potencijalnog konflikta i korištenja ovlaštenja kao legitimne opcije koju Visoki predstavnik ima na raspolaganju. Dodao je da bi SAD trebale izvršiti veći pritisak na Bugarsku kako bi otkočila pregovore Sjeverne Makedonije o pristupu EU.\nU odgovoru na pitanje senatora Chrisa Van Hollena o tome da li SAD pokušavaju uticati na evropske partnere da i oni uvedu sankcije u kontekstu BiH, Escobar je odgovorio potvrdno, dodajući da su SAD i Britanija u proteklim danima razgovarale o usklađivanju režima sankcija. Kasnije je tokom diskusije naveo da obnova mandata EUFOR-u ove godine neće doći u pitanje, te da vjeruje kako je u svačijem interesu da region ostane stabilan.\nOstatak saslušanja protekao je uglavnom u razgovoru o pitanjima Srbije i Kosova, te o borbi protiv uticaja Rusije i Kine.\nU oktobru 2021. godine, saslušanje o Zapadnom Balkanu je organizovano i u drugom domu Kongresa SAD. Tada je pred Odborom za vanjske poslove Zastupničkog doma jedini svjedok bio Gabriel Escobar.


UMSRS - Postanite volonter Udruženju multiple skleroze Republike Srpske\nin Postanite volonter\nposted by: Boris Majstorović\nMultipla skleroza je progresivna i neizlječiva bolest centralnog nervnog sistema, a oboljeli su najčešće mlađe osobe između 20. i 45. godina života. Pojavom i razvojem simptoma dolazi do promjene u životu kroz koje bolesnici moraju proći te su djelomično i potpuno nepokretni (30%). Veliki broj oboljelih ovisi o tuđoj pomoći kako fizičkoj tako i materijalnoj te se s vremenom nađu u nezavidnoj i bezizlaznoj situaciji.\nUdruženje multiple skleroze Republike Srpske je osnovano s ciljem rješavanja problema u raznim segmentima života oboljelog od MS-a. Udruženje je dobrotvorna, humanitarna organizacija koja svojim radom i angažiranošću oboljelih uspješno organizira, inicira i potiče rad svih djelatnosti u saradnji sa stručnjacima i svim ljudima spremnim za pomoć. Udruženje multiple skleroze svojim dugogodišnjim djelovanjem ukazuje na probleme s kojima se suočavaju osobe oboljele od MS-a, a da bi bili učinkovitiji osnivamo klub članova potpore.\nPozivamo sve ljude dobre volje da svojim članstvom, ugledom, aktivnostima, pridonosite radu Udruženja i našim oboljelima omogućujete kvalitetniji život.